Keynote Speech Ephorus dalam Konas Diakonia HKBP 2019 - Official Site of HKBP\nGABE PARASINIROHA MA HAMU SONGON AMAMUNA PARASIROHA I (Lukas 6 : 36)\nPenulis: Pdt. Dr. Darwin Lumbantobing (Ephorus HKBP)\nPenerbit: L-SAPA, Pematangsiantar 2019\nPercetakan: Percetakan HKBP, Pematangsiantar\nAdong do dua ragam taringot tu panangkasion Kristologi – hamesiason ni Jesus, i ma, Christologi Ontologi – marlapatan, manangkasi hamesiason manang hakristuson ni Jesus. Na naeng alusan disi i ma: ise do, manang aha do hamesiason ni Jesus i. Songon dia do, jala boha do hamesiason ni Jesus i. Aha do pardomuanna tu Debata, Ama i dohot parasinganna sian Debata. Angka i ma dipatorang marhite Kristologi Ontologi.\nDapot hita do alus taringot tu si. Isarana, di na sinungkun ni Jesus angka siseanNa. Ise do Anak ni Jolma i mangihuthon hamu? Alus ni si Petrus. “Kristus, Mesias ni Debata do Ho” (Mateus 16:15).\nDi pudian ni ari, ditotophon huria do muse panindangion haporseaonna. Isarana ponggol paduahon taringot tu Jesus Kristus. I do Anak ni Debata na sasada i. Na tinubuhon ni si Maria, na gabegabean sian Tondi Porbadia andorang so habubuhan – (dohot udutna) – I ma panindangion na marrumang Kristologi Ontologis.\nAdong do muse Kristologi fungsional. Marhite Kristologi on, na naeng botoon jala antusan i ma: aha do na niula ni Jesus? Marhua jala aha sangkap dohot tujuanNa umbahen na ro Ibana? Asa manangkasi na niula ni Jesus do sangkap Kristologi Fungsional. Dialusi ma sungkunsungkun i marhite na patoranghon na niula ni Jesus. Dipatorang ma na binahenNa. Dipaboa ma na ni ula ni Jesus saleleng di hasiangan on Ibana.\nDua do na tardok pangarimpunan ulaon ni Jesus, na binahenNa saleleng di ngoluNa. Parjolo, pamalum na marsahit. Paduahon, patupahon ulaon parasinirohaon. HataNa, pangajarionNa dohot jamitaNa hira di bagasan na dua on do. Marhite na dua panghobasion on, dipatuduhon ma manang dipaboa ma naung songgop harajaon ni Debata.\n1. Harajaon ni Debata\nNa parjolo patubegehon haroro ni Harajaon ni Debata di Padan na Imbaru i ma si Johannes Pandidi. Impola jala sintuhu ni jamitaNa i ma: Pauba hamuma rohamuna, ai nunga songgop harajaon ni Debata. (Somalna, molo di evangelium Mateus, didok “Harajaon Banua Ginjang i” (Mat. 3:2).\nHarajaon ni Debata i ma molo masa lomo ni roha ni Debata, manang molo saut lomo ni rohaNa di tongatonga parngoluon ni hajolmaon. Lomo ni roha ni Debata di hajolmaon i ma asa mian di bagasan holong masihaholongan.\nAsa, hasasaut dohot hapapatar ni Harajaon ni Debata di tongatonga ni hajolmaon i ma molo jumpang lomo ni roha ni Debata di parngoluon ni jolma. Hataridaanna i ma: masihaholongan, masiurupan jala patulushon ulaon na denggan na hinalomohon ni Debata.\n2. Sori ni ngolu na masa\nRagam do sitaonon ni jolma na masa di tingki panghobasion ni Tuhan Jesus di Palestina. Masa do ragam ni sahit, na mampanghorhon tu ngolu pardagingon dohot tu ngolu partondion. Masa muse hapogoson, haraparon hinorhon panggosagosa ni angka sitiop huaso. Torop ma na marsahit, na pogos jala ndang adong na manganturehon parngoluon ni natorop. Ndang adong padengganhonsa. Sude masiahut na di ibana be. So ada marpanarihon tu dongan jolma.\nPanghorhon ni na masa i, gabe torop ma na pogos na so sian dalanna jala na so tingkina. Torop do hira na dibahen halak do asa marpogos donganna. Angka na marsitaonon pe songon i do. Burju do ibana mulaulaon, jala marparbue do na niulana. Hape ndang sahat tu ibana parbue ni na niulana. Pangalaho sisongon i mambahen torop halak marsahit. Marsahit dagingna, marsahit nang tondina. I do umbahen na torop halak hatiha i gabe mapitung, ndang boi mardalan, mangungu, jala ragam parsahiton. I do umbahen na torop halak disonggopi tondi na hodar dohot ragam ni sahit partondion. Ai marpanghorhon do hahipason ni tondi tu hahipason ni pardagingon.\nPangalaho sisongon i ma na tarida marhite jamita ni si Johannes Pandidi. Di na pinangidona asa paubahon roha, ro do angka sijalo beo: “Guru, dia do sibahenonnami?: Alusna, “Unang ma buat hamu lobi sian na niaturhon tu hamu”. Dohot do nang angka soldadu: “Ia hami dia ma sibahenonnami?” Alus ni Johannes Pandidi: “Unang ma susai, unang ma dobo hamu halak! Halashon hamu ma gajimuna”. (Lukas 3:12-14).\nAsa marhite pangalaho ni sijalo beo dohot angka soldadu i torop do halak marpogos jala marsahit, sahit pardagingon dohot partondion. I do alana, ditingki disungkun Jesus sahalak partondi na hodar, “Ise do ho” – dialusi: “Loksa do ahu” – “Legion do ahu” – kumpulan prajurit/tentara (Lukas 8:13). Asa sitaonon, parsahiton dohot hapogoson masa ala ni panggosagosa ni halak sitiop huaso di tongatonga ni masyarakat. Lapatanna, sitaonon i masa ala nunga songon struktur parngoluon ni masyarakat dohot na manguluhon masyarakat.\n3. Ise do siasian?\nTutu ma na nidok ni Jesus, “alai anggo na pogos sai na adong do di tongatongamuna” – (Joh. 12:5-8). Maksudna, asa unang pola sundat patuduhon holong ni roha tu Tuhan Jesus – marhite ragam na boi patupaon, holan ala manarihon na pogos.\nAlai ringkot do patupa ulaon parasinirohaon. Alai tu na patut manjalosa ma. Asa ndang holan ala male, gabe lehonon ma mangan. Ai adong do na so ra mangula ulaonna. Angka jolma sisongon i, “na so ra mangula, unang ma mangan” (2 Tess. 3:10-11). Dipohul sigurbak ulu do nian indahanna, hape pola susa rohana pasuanghon tu pamanganna (Poda 26 : 15).\nAsa na ingkon siurupan i ma halak na manaon sitaonon, na ginosagosa hapogoson, na olo haruar sian hapogoson, alai ndang tarbahensa haruar. Sai tongtong do ibana di bagasan hapogoson, atik pe sai dilului ibana do dalan asa malua sian sitaonon. Alai ndang tarbahensa. Sai tongtong do ibana mangalului dalan asa haruar sian sitaonon, alai ndang tarbahensa. Angka i do na ingkon siurupan.\nRingkot do parrohahonon hata na dipangke taringot tu ulaon parasinirohaon, i ma splagnazomai. Hira hata tulut do i. Ai marlapatan “use butuha bolon” marnida na masa manang sitaononna i.\nSomalna sian hata ateate do dipangke patuduhon panghilalaan. Isarana, malengleng ateate, marsak roha manang marsak ateate. Hape “splagnazomai” – “use butuha bolon” – patuduhon marsak marnidasa siala parniahapan, sitaononna i. Asa gabe ringkot urupan na pogos marhite angka siulahonon si songon i ma na tinuju ni hata on; na pasali Jahowa do manang ise na mardenggan basa tu napogos, jala Ibana mamaloshon denggan basaNa tu ibana, Poda 19 : 11, sibahenon, isarana sipanganon.\n4. Pangalaho Sipasidingon\nAdong do pangalaho hadakdanakon di halak Batak (childish), alai olo do sai lohot gabe bangko sahat tu pangalaho ni halak na magodang.\na). Parbencutbencut Ndang pola tangis nian, alai sai murhing bohina. Hirahira naeng tangis idaon. Molo sinungkun aha na pinangidona, ndang olo mandok. Maloniba do mansurasura na dirohana. Dung nilehon na di rohana i, minar ma bohina. Alai saleleng so nilehon na di rohana i, holan na bencut do ibana. I ma jolma parbencutbencut.\nHolan na mardandi ibana. tangis alai ndang hira na tangis. Ndang olo angkupan, ndang hapangkulingan. Sai murhing ma bohina jala marungutungut, marhata metmet. Alai dung nilehon na dirohana i, minar ma bohina jala olo ma panghulingan.\nMolo adong dirohana naeng jaloonna, manigor tumatangis do ibana. Hira sinjatana do iluna i laho mangido sipangidoon. Marnida i halak na marnidasa, olo ma asi rohana. Disungkun ma aha na hinalomohon ni rohana. Asa hira na tangis i do dalanna mangido sipangidoon na di rohana i.\nPatuduhon bohina asa hira siasian ibana, jala dipangido ma sipangidoonna. Olo do laos marjanji manang marbagabaga ibana tu halak hasahatan ni si pangidoanna i, asa dilehon dirohana. Asa molo malo ibana mangellem, gabe olo ma dapotsa, ala nunga dilehon na niellemna i.\nPangalaho ni jolma sipangidoido i ma angka na holan sumarihon dirina. Aha na adong di dongan, ingkon adong di ibana. Dalanna i ma mangido. Ragam do di bahen dalan, manang ingkon marpadan sipata, asal ma dilehon na pinangido ni rohana. Dung dapotan ibana, olo ma lupa na pinadanhonna.\nMangido sipangidoon sian donganna alai huhut paburnangburnang dirina, asa dilehon na pinangidona i. Olo do sipata ingkon pola paroaroa donganna ibana. Jala mamujimuji donganna na boi mangalehon na di rohana i, asal ma saut na pinangido ni rohana. Di hata nuaeng, panehenehe, gabe ulaon provokasi – paroaroa dongan asa dapot ibana. Nian na onom pangalaho i, pangalaho sihadanakdanakhon do i(childish), alai olo do laos tongtong lohot pangalaho on sahat tu na magodang. Asa ndang tu jolma sisongon i na sinangkapan ulaon parasinirohaon i.\n5. Pangalaho na Tang (magodang)\nAnggo pangalaho ni halak Batak na magodang hira dihasubanghon do pangalaho sihametmeton i. Torop do halak Batak na pogos, alai arga do hadirion ni halak Batak. Nang pe so mamora ibana, manang ndang sadia artana, alai arga do halak Batak di dirina. I do umbahen na adong hata ni halak Batak: “Metmet sihapor, alai dijujung do uluna”. Lapatanna, intap ni na boi, dipatuduhon do hadirionna. Isara ni na margugu, ndang dihasomalhon halak Batak so adong guguna. Intap ni na boi jala na tolapsa dilehon do na patut sian ibana. I ma patuduhon hadirionna. Asa tangkas do di halak Batak ugasan manang ulaon hatopan manang ulaon riperipe. Tangkas do di halak Batak pangantusion: “Asing do pidong lali, asing do leangleang. Asing do na marsali, asing do na mangalean”. Asa dihasubanghon halak Batak do pangidoido. Gari manjalo pangurupion, sipata bangkol rohana. Asa tutu do tangiang on: Hapogoson manang hamoraon unang lehon tu ahu, alai loas ma panganonku bohal na tinurpukhonmi tu ahu.\nAlai ndang sai sarupa na masa di parngoluon on. Adong do halak na ringgas mulaulaon, jala denggan do na niulana hape laos so mararga na niulana. Isarana, na masa na parpudion, hinorhon ni pangalaho tengkulak.\nHuroha, nunga adong sian na jolo pangalaho manang “sistem birokrasi” – “sistem kehidupan masyarakat” na mambahen ingkon marpogos masyarakat i. Lapatanna hira na “dikondisikan” asa marpogos masyarakat. Jala ndang na tolap ni masyarakat laho paturehon i sian dirina sandiri. Ingkon na adong do sian duru ni masyarakat, isara sian pamarenta manang sian huria paulihon sistem perekonomian na denggan.\nAi hinorhon ni pangalaho i do umbahen na tubu hapogoson. Masa ma na marsitaonon sian na so dalanna, jala sian na so tingkina. Asa manarihon angka na pogos ndada holan marsilehonlehon, manang marsibasabasa, alai dohot do padengganhon “sistem” na masa, mangalului pandaraman na denggan, maratur jala marruhut na denggan. Apostel paulus mansoarahon: “Marsiurupan ma hamu manaon na dokdok i, ai i do dalan patulushon patik ni Kristus i” (Gal 6:2). Patik ni Kristus i ma marsihaholongan. Asa manarihon dongan na hurangan, dongan na ringkot urupan, i ma dalan patuduhon na marsihaholongan di hita angka na porsea di Tuhanta Jesus Kristus.\nDenggan do nang parrohahonon sosososo ni Apostel Paulus. Didok ibana tu huria na di Galatia, “Antong taulahon ma na denggan tu saluhut halak, alai gumodang ma tu angka dongan sahaporseaon” (Gal 6:10). Lapatanna, mandalanhon holong ni roha i pe tong do ingkon “realistis” – manghaholongi angka na dumonok tu iba, i do na parjolo jala na rumingkot.\nVisi ni hurianta HKBP pe tong do marsoara taringot tu na mangurupi dongan jolma. Didok, HKBP gabe pasupasu tu portibi on (1 Musa 12:1-2). Portibi na ginoaranna sasintongna ndada holan dipangantusion “geografis”. Hombar tu na sinoarahon ni hata ni Debata, pangantusion taringot tu portibi marpardomuan tu pangalaho. Isarana, jolma na mian di bagasan haholomon – digoar ma – roha portibi. Asa pangalaho portibi i ma na mian di bagasan dosa, haholomon dohot angka siula hajahaton. Tusi ma hita mamboan barita na uli, pasupasu sian Tuhanta.\n7. Nasa na binahenmu tu na metmet on na tu Ahu do i.\nDi tingki dijaha Tuhan Jesus buku Jesaya songon na tarsurat di Lukas 4:18 i, na mambonai pangulaon ni Jesus Kristus. Asa hira hata borhatborhat tu panghobasion do na jinahaNa sian buku panurirang Jesaya i.\nDung i mardalan ma Jesus laho marhobas. Di panghobasionna i, jumpang ma pangulahonon dohot pambahenan songon na jinahana sian buku Jesaya i. Dipamalum angka na marsahit. Dipalua na tarrante ni ihotan ni tondi na hodar. Diapuli angka na marsak, dipatogu haporseaon dohot dilehon pos ni roha tu angka na mandele. Dilehon mangan dohot minum angka na male jala na mauas. Asa andorang di ngoluna di hasiangan on, nunga dipatulus Ibana ulaon na sahat tu Ibana.\nDung diujung ni panghobasionNa, andorang so dijehehon si Judas Iskariot Ibana, dipaingot ma natorop, dohot siseanNa, asa mangulahon ulaon parasinirohaon i. Disosoi ma asa sude na porsea tu Ibana mangulahon ulaon parasinirohaon. Jala diujung ni ulaon dohot panghobasionNa, ulaon parasinirohaon i do pangibulan manang pangarimpunan ni pangoloion tu Jesus Kristus. Ai didok,”Nda saluhut halak na mandok Ahu Tuhanna bongot sogot tu harajaon banua ginjang i, holan angka na mangulahon lomo ni roha ni Damang na di banua ginjang i do” (Mat. 7:21). Angka na mangula lomo ni roha ni Debata i ma na mangula hataNa, tona na tinonahonna. Asa marhite pandohan i ma muse antusanta sosososo asa mangulahon parasinirohaon. Ai didok: “Nasa na binahenmuna tu sada na metmet on, na tu Ahu do i” (Mat. 25:40).\nLapatanna, pangoloionta dohot parsombaonta tu Debata ndada be holan manatap dompak ginjang, tu banua ginjang – vertikal – alai nunga dohot tu angka na metmet na humaliang hita – horizontal. Haporseaon tu Debata, nunga ingkon patar tarida marhite holong ni rohanta tu angka na metmet, songon na ni igil ni Tuhan Jesus siulahononta.\nDi na tongon disuru Tuhan Jesus siseanNa asa laho borhat mangula jala marhobas, mulak ma nasida dung simpul ulaon i. Dihatahon angka sisean i tu Jesus las ni roha nasida ala margogo jala dipatau Tuhan i nasida mangula ulaon parasinirohaon, pabali tondi na jahat nasida marhitehite goar ni Tuhan Jesus (Lukas 10 : 17). Dung i didok Jesus ma “alai unang pola las rohamuna ala naung guru dokmuna angka tondi i. On ma tahe halashon hamu; naung tarsurat goarmuna di banuaginjang i (Lukas 10 : 20). Asa manang ise na mangulahon ulaon parasinirohaon i, nunga tarsurat goarna di banuaginjang di buku hangoluan i.\nJala di buku Pangungkapon didok do tu angka na monang na mangulahon hata ni Tuhan i di ngoluna, paboa na so tupa be sesaonKu goarna sian buku hangoluan i (Pangungkapon 3 : 5). Lapatanna molo diulahon do ulaon parasinirohaon tarsurat goarna di buku hangoluan i. Alai molo ndang manahan jala ndang diulahon ulaon naung dipasahat Tuhan i tu hita, na boi do sesaonNa goarna sian buku hangoluan i.\nAsa taradoti ma ulaon parasinirohaon hombar tu parsuruon ni Tuhan i. Basabasa ni Tuhan i do taon 2019 on di hurianta ala dihaposi hita patupahon ragam ni siulaon tu angka na pogos, na so mardihadiha, na dangol, na marsahit, na sopot so marama so marina dohot ragam ulaon parasirohaon na asing. Dipargogoi Tuhan i ma hita mangulahonsa. Dilehon ma Tondi Parbadia i tu huriaNa, tu sude hita parhobas, angka sisean jala naposoNa laho mangula parsuruonNa. Marsangap ma ibana ala ni panghobasion i, jala dipasupasu huriaNa nang hita angka naposoNa hinorhon ni hatauon na nilehonNa mangulahon jala marhobas tu ulaon i. Asa hobas jala hibas ma hita mangulahonsa.\nGabe parasiniroha ma hamu! Ndada holan asa marsibasabasa. Jala ndang laho patubu pangidoido. Alai laho padengganhon pandaraman no ngolu do. Ai metmet pe sihapor dijujung do uluna.\nUnang be adong hapogoson alani na binahen ni halak. Unang be adong panggomgomi na manganhon na di balian ni huruma. Ido dalan mangurupi na pogos.\nLam tu ampit na do joujou parasinirohaon di tingki on. Asa lam torop na manghilalahon denggan basa ni Debata, Parasiniroha i.\nAugust 05, 2019 at 09:33 PM\nhttp://mewkid.net/order-amoxicillin/ - Amoxicillin Online Amoxil vip.jaei.hkbp.or.id.tfz.mp http://mewkid.net/order-amoxicillin/\nAugust 05, 2019 at 09:50 PM\nhttp://mewkid.net/order-amoxicillin/ - 18 Amoxicillin 500mg Capsules aie.hnrs.hkbp.or.id.ehd.im http://mewkid.net/order-amoxicillin/\nSeptember 11, 2019 at 03:39 PM\nSeptember 11, 2019 at 04:07 PM


HAMPUNG TOGI - NAENG MARHAROAN BOLON SI KARTINI - PALAMBOKPUSUPUSU\nHome » TORSA » HAMPUNG TOGI - NAENG MARHAROAN BOLON SI KARTINI\n05 September 2017 TORSA Edit\nMamungka sian pukul ualu borngin nunga sai digorahon si Kartini hansit diae ibana, nunga maos mamulosi siubeonna. Lalap busisaon ibana jala sai hodohan ibana mardomu ma muse tubu lomosna. Mangan pe tahe nangkin uju rap marsipanganon nasida nunga sai sipata manggedati tanggurungna jala huhut sai ditiop ibana siubeonna.\nDihalaputi si Togi do nian manjouhon Bidan na di huta nasida i, alai ala adong ninna marsahit di punsu ni banjar na sadana i di huta i ndang dapot si Togi Bidan i di bagas nasida. Ndang tarpaima si Togi be Bidan i holan tonanama dipasahat tu Amanta ni Bidan jala dipatorang ibana inantana naung mamulosi dihilala siubeonna.\n“Humatop pe hudok tu jabumuna” ninna amanta ni Bidan i.\nHape nunga manjonok pukul sia borngin laos so ro dope Bidan i, gabe alani ma Ompu Pangadean boru pe dohot busisaon jala marungutungut tu si Togi. Domu ma muse muba do oing ni si Kartini jala muba dohot orongorongna mambahen lam lomos roha ni nasida sajabu.\n“Ia alapi ma jolo ulakhon Bidan i, so tarpatangitangi orongorong ni si Kartini on”\n“Jadi boha do bahenonku, nunga sian i ahu nangkin”\n“Lojongkon ma muse manjou Bidan i”\nMarlojong si Togi maradu so diboto sambanna pola naeng tungkap ibana ala adong samban batu di tongan dalan i. Hape ndang dope satonga dalan mandapothon jabu ni Bidan nunga tong humalaput Bidan i laho tu jabu ni si Togi.\n“Pahatop ma Inang. Nunga sai morongorong ibana” ninna si Togi holan jumpang dohot Bidan i.\nSongon na marlojong nasida na dua mamolus borngin i mamostang sian tonga ni alaman mandapothon bagas ni si Togi. Dang dipatontu si Togi be na so marsolop ibana ala ni na mangabuk gira hatop mangalapi Bidan i.\n“Tu duru ho” ninna Inongna dung sahat Bidan i bongot tu bilut ni si Kartini.\n“Atik adong suruon ni Bidan on ahu annon” ninna si Togi.\n“Nda boi do goraonna ho annon?. Laos so subang do roham sai di son hape iba dison jala naeng paresoon ni Bidan nama ibana” ninna Ompu Pangadean boru dung di ditait Bidan i mandar pinangke ni si Kartini.\n“Unang tadingkon ahu Pa’e, dongani ahu” ninna si Kartini marpangelek soarana tu amantana i.\n“Bah nunga maup, unang paoinghu ho poang. Muba huida oingmu hira na so hea iba songon ho i. Pitu halak on ndada hea didongani simatuam ahu laho manubuhun halak on sude” ninna Ompu Pangadean boru.\nUjungna gabe Ompu Pangadean boru do sumurut ala sai maringkon si Kartini ingkon di lambungna amantana i laho hipas ibana.\n“Toe ma Namboru, pasombu ma di son si Togi ai leleng dope on so adong dope agia mahua. Tutu nunga naeng jonok tingkina alai leleng dope on so adong do pe dipatudu dalanna naeng humatop sorang posoposo i” ninna Bidan I tu Ompu Pangadean boru.\n“Toe alithon ma mandarmi. Hehe ho, padalandalan ma jolo asa humatop adong dalan ni posoposomon sorang. Unang pola sai margeai ho, nunga turpukta borua i ingkon bernit aeonta manubuhon ianakhonta. Ho Amani Paima, bahen jolo susu dohot tolor ni manuk satonga masak tu si Kartini on, asa adong gogona molo dung ungkap dalan ni posoposo i annon.” Ninna Bidan i.\n“Boha do Inang, ndang pola ingkon boanon tu ruma sakit ibana? Ai lomos do ahu so tung bait dia ibana annon” ninna si Togi huhut mangapus hodokna na hir ala ni biarna.\n“Dang pola tu ruma sakit on, ai sehat do ibana. Denggan do tensina, denggan do ‘jantungna’ jala posoposo i pe nunga tingkos di dalanna, na burju do posoposomon nunga manigor diboto manopot dalanna. Na hudok i ma humatop parade” ninna Bidan i mangintehon naung somal ni adopanna angka ina naeng hipas. Dijeksihon Bidan i si Kartini dohot ubat patamba gogo didok goarna.\nNdang sadia leleng nunga diboan si Togi sian dapur susu samangkuk na bolon dohot tolor satonga masak tu niolina i. Dung diinum si Kartini di togu ibana inantana i tuat sian podomanna diboan ibana tu duru huhut ditogutogu ibana mardalandalan tu jolo tu pudi di bagas jabu nasida i.\nOmpu Pangadean boru pe nunga papungu angka mandar, lampin dohot angka haporluan parsorang ni pahompuna i. Ndang adong saotik pe lomos ni rohana tu parumaenna manang mahua, tung pos do rohana denggan sorang pahompuna i jala ndang pola marruma sakit, ala so adong gorak ni dagingna manang aha taringot tu parumaenna i.\n“Mulak ma jolo ahu satongkin. Hupahatop pe annon ro. Molo paretongan ni rohangku naung hatop annon pukul sada borngin ungkap sude dalan ni posoposo i, gariada tahe olo do sahat tu tahuak manuk annon on” ninna Bidan i huhut sumurut manadingkon nasida borhat tu jabuna.\nAlai ianggo si Kartini nang pe huhut sai mardalandalan ibana tu jolo tu pudi di jabu nasida i, lalap do sai morongorong tarlobi molo songon na humusor posoposona i. Lam leleng lam sai tamba do hansitna diae ibana ala sai mamiu panghilalaan so targombarhon rumangna dihilala ibana.\n“Hansit hian Pa’e” ninna si Kartini songon na tangis.\n“Jadi, boha do bahenonku Ma’e”\nToho do tutu, nunga pola lobi tonga borngin ndang dope martahi naeng humatop sorang dakdanak i. Ompu Pangadean doli naung mulak sian lapo sian nangkin jala nunga dipapeak tu podomanna gabe dohot do busisaon umbege orongorong ni parumaenna i. Dang tarbegebege ibana lalap sai morongorong parumaenna.\n“Atik na adong do hangalan ni parumaen i, manang na adong solot di rohana? Sungkun jolo parumaen, so tung alani do laos so marnahipas nasida” ninna Ompu Pangadean mandok tu Ompu Pangadean boru.\nHape, Ompu Pangadean boru pe tong do nunga busisaon ibana ala nunga manjonok pukul dua manogot dang adong dope tandatanda laho sorang posoposo i, Bidan i pe nunga laos tarpodom sian pukul dua bolas nangkin di ginjang ni karosi di tardas ni jabu i, ibana pe tong nunga busisaon jala nunga ganggu rohana marnida si Kartini na so marnahipas.\nAtik tung toho tahe, husungkun ma jolo parumaen nanget, ninna roha ni Ompu Pangadean huhut manopot si Kartini na peak morongorong di bilutna. Diida ibana muse anakna si Togi laos so tarpodom mandongani parumaenna i.\n“Tu duru jolo ho satongkin adong naeng sungkunonku tu parumaenkon” ninna Inongna tu si Togi.\nHatop sumisi si Togi, domu do muse alani naung loja ibana manaon simalolongna na so marnamodom i gabe songon na mangalehon tingki Inongna i tu ibana asa pasoring nasida mandongani si Kartini.\nLambok diunung simatuana i si Kartini huhut sai diapusapus simatuana i simanjujungna. Leleng sai hohom si Kartini diuji ibana marningot aha na sai solot di rohana. Huummmmm, diingot ibana tompu, alai ganggu rohana atik so alani do.\n“Dok ma molo adong na nihirim ni roham. Unang mabiar ho tung manang aha pe i jala tung sian ise pe i. Ummarga do poang hosami dohot hosa ni pahompungki. Toe kedan hatahon ma unang ganggu roham” ninna simatuana i mansai lambok.\n“Annon muruk anakmu” ninna si Kartini nanget.\nBah, nunga marjea. Na adong do hape hinirim ni parumaenkon sian si Togi??


SIPAINGOT NI OMPUNGTA | etek do mulo ni gondang\nDompak au sikola dasar (SD) na baron ira-ira tolu pulu lima taon na solpu, santak tu ari sadari on ita mangolu i jaman globalisasi on, sasakali boto unjung do ubege alak Mandailing mandok sada-dua hata na targaduk binege suping niba, ima: ”Si Bisuk Na Oto”. Artina, “sasada alak na bisuk tai didok muse oto”. Songondia dei luai antusan ni i ? Ah, na adong-adong sajo mada ulah ni alak Mandailing on da tele ale pamasa koum-sisolkot nami.\nMuda giot binoto antong ira-ira tarsongondia do tabiat ato parange ni “Si Bisuk Na Oto” on na jolo, anggo ringgas ita baca ma jolo mulak buku carito na unjung i suratkon ni koumta Muhammad Kasim Dalimunte (gorar ni ibana na dung tarmauk boti tarbonggal tu jae-julu ima “M. Kasim” sajo). Judul ni buku na i karang ni ibana i ma ”Bertengkar Berbisik” (1929). Carito-carito na i suratkon ni Muhammad Kasim Dalimunte i , asalna sian carito-carito na dong di hangoluan ni alak kita na jolo. Oni arani malona M. Kasim on mangarang carito na pondok-pondok, i ma da so ibana i gorar ”Bapak Cerpen Indonesia”.\nNing sudaronta Ahmadun Yosi Hernanda (2006), carito-carito songon na i karang ni M. Kasim i muloi dibaca dohot itandai alak na bahat i huta-huta na godang (misalna Jakarta dohot Medan) ira-ira taon 1930-an. Carito-carito na songonian inda tarsarak sian hangoluan ni alak pangaranto na marroan sian dia-dia tu huta-huta na godang i manjalaki hangoluan na hum pade, oni dung muse do jadi uti-utian ni alak na marsikola di si maso i. Carito-carito na pondok i jot-jot muse isuratkon i koran dohot majalah, oni manjadi saro na baru ma ji alai ambaen mancaritoon mulak hasomalan-hasomalan atope paradatan ni alak-alak kampung.\nNa lobina boto, carito-carito na pondok on i tafsirkon kalai mulak, ikecekkon dohot i sise alai muse manat-manat. Sabotulna, muda ita ligi sian isi dohot bontukna, carito-carito na pondok on ira-ira tarsongon uti-utian ni alak si bontar mata i do on, i ma “short story“. Muda di banuanta on ’ntong, carito-carito na pondok i balakangan dei ro na, parjolo do adong “puisi”, “novel” dohot “drama”. So simburna na baron alak na ra mangarang carito-carito na pondok (“cerpen”) i, arana di maso i adong dua majalah na ra menerbitkonna, ima ”Pedoman Masjarakat” dohot “Poedjangga Baroe”. Muda carito-carito na pondok i parjolo-jolona hum na mancaritoon parhalan na menek-menek boti na gidik-gidik, ira-ira tarsongon carito ni “Si Bisuk Na Oto” i, tai lolot-lolot mur mur mabolak santak tu parhalan tondi, sumangot dohot sinaloan ni jolma, atope carito pamborontakan ni bangso-bangso na giot mardeka sian panjajah misalna.\nAso do langa bonggalna carito ni “Si Bisuk Na Oto” on di Mandailing sian na jolo santak tu ari sadari on mandok tolu parhalan na ponting. Sada, sampe sannari gakku adong dope alak Mandailing na tabiatna songon “Si Bisuk Na Oto” i, tai ise alakna, tinggal i huta dia, oni sadia bahat alakna inda na binoto. Dua, tabiat ato parange ni “Si Bisuk Na Oto” on sabotulna inda na pade ji alak Mandailing arana inda sasue dohot paradatan ni alai. Tolu, sadalan dohot na dua i, sabotulna paradatan ni alai i markagiot bahaso satiop alak Mandailing sugarina angkon na jadi “alak na bisuk” do, dung do “adat dohot ugari” i amalkon i bagasan ni hangoluanta di portibi on, ima “olong dohot domu”, “salumpat saindege”, “sangap marmora”, “elek maranak boru”, “manat-manat markahanggi”, “mate mangolu sapartahian”, “sahancit sahasonangan”, “sasiluluton sasiriaon”, “sahata saoloan satumtum sapartahian”, “marbaso”, “sangko”, dohot na asing-asing na i.\nLOSOK ONI PARGABUS MUSE\nTaringot tu parange ato tabiat ni “Si Bisuk Na Oto” on, sataon na solpu laenta Zulkifli B. Lubis na sian Gadingbain unjung mandok obar di au ira-ira tarsongon on: ”… muda ita get mamboto sanga ise do sabotulna ‘Si Bisuk Na Oto’ on, ita jalai ma parumpamaan ni alak kita Mandailing satontang tu si. Na uboto adong sada perumpamaan mandok: bisuk na so tarparguru, oto na so tarajar i”.\nArtina, bope madung mohot boto gorar ni sasada alak i dibaen kalak “Si Bisuk Na Oto”, tai ba anggo ilala ia na pintaran do ia, inda alak na oto ia. Arana ni i mada “Si Bisuk Na Oto” on inda bisa tarparguru, ma pintar tu, ro do ma “tu” na i jabat boto. Sambalik muse antong, arani “Si Bisuk Na Oto” on sabotulna alak na lobi oto, i ma da so inda bisa i ajari koum-sisolkot nia ia so jadi “alak na bisuk”. Anggo di Mandailing boto, bope sasada alak i pintar indape tardok “alak na bisuk”, tai sabalikna “alak na bisuk” somalna alak na pintar juo dei.\nI ma da gakku so “Si Bisuk Na Oto” on pe didok kalak muse dei “alak na marraja di ulu totna”, ima sasada alak na paihut giot-giot ni roana sajo songon i, jarang do ibana mamake akal-pikiran dohot ate-ate ni ibana, angkon na obar nia so obar. Anggo ning roa nia sude alak di banuanta on na oto do, sado-sado ia ma ia alak na pistar. Inda nangkan ra ia i talu sian kalak, oni menek muse do alak on sude i mata nia. Alak na songon i muse sifatna di Mandailing didok mon “alak na gutgut”. Oni so ulang binoto alak ia alak na oto, arana “Si Bisuk Na Oto” on pe sabotulna alak na losok marsiajar boti na so ra muse manjalai “bisuk na peto”, i ma da so inda maila ia mancaritoon paruntungan nia bope dalan margabus, songon gabus ato bual ni “Si Bisuk Na Oto” na i caritoon ni M. Kasim i buku karangan nia i.\nIse-ise ita na jungada mambaca buku na i karang M. Kasim i, gakku rap ita ingot dope bual ni “Si Bisuk Na Oto” i atia ia marburu di arangan dohot manjala gulaen di batang aek.\nNinna adi, dompak sadari kehe ma ia marburu tu arangan. Muloi do sian manyogot sampe tu potang ni ari, ia mang loja pae-paulu tu dolok tu lombang di arangan i, indape na dong dapot sanga aha pe. Arani loja boti nguasna dohot malena ilala ia, bo mangaso ia n’tong i toru ni sada batang ni ayu na godang. Di na mangaso i tarkelong ia n’tong, tai anggo tangan nia leng totop maniop sinapang parburu nia i. Inda lolot ia jabat tarpodom, bulus ngot ia arana adong sada balom na songgop i uncuk ni sinapang nia i. Inda be da, dung i celok ia satongkin balom i, torusma ibingkaskon ia sinapang nia i: ”dor”. Dungi, madabu n’tong balom i: ”puk”, pas tu jolo nia. I joloi ia n’tong balom i laos mikim-mikim arani sonang na roa nia.\nDi ari na lain, “Si Bisuk Na Oto” kehe muse ia manjala tu batang aek. Dung tolap tu batang aek an, manjala ma ia. I sampakkon ia antong jala nia i, manombo tar i topi, manombo tar tu tonga, songon i ma ia manjala marulak-ulak inda juo adong dapot gulaen. Anggo di maso i boto, inda tanggung bahatna gulaen di batang aek i, tardokdo aporas, sulum, cen-cen, siating, baung, tingkalang, lonjing, garing, abaro dohot mera. Anggo parcarito ni alak ba maso i, na marsamburetan pe panyampak niba leng na dong dei na sangkot gulaen di jala niba i. Tai biamantong muda songon i rasoki ni ibana dompak, bope usaho ma i dalankon. Lahle baya, mang get kotu ari tai baluang leng na so marisi juo do pe. Tai … i mantong muda rasoki i tele, inda i sangko-sangko nida mata nia na sirlak i ma da sapasang ruak-ruak i topi ni aek i dompak mangkais-kais manjalaki panganon, oni i topi ni batang aek i muse tarida di sia gulaen na bahat dompak marsiradu panganon di si. ”Inang goisnang na topek n’tong na sakali on”, ima gakku obar na ro i bagasan roa nia. Inda na i palolot-lolot nia be, na bulus i sampakkon ia ma jala nia i, i agak ia satonga ona tu darat, oni satonga na i muse bonom i topi ni batang aek i, asidunganna tarjala ruak-ruak dohot gulaen sasampak. Ngabentong, ia pe na muli ma tu huta jinjing ruak-ruak dohot gualen laos mikim-mikim muse arani sonangna pangaroa i nia. Lahle pior, peto mantong “Si Bisuk Na Oto” tele ale pamasa.\nALAK NA OTO NANGKAN MARDANGOL\nSapetona, madung marsak do roa ni sada-dua “alak na bisuk” boto pasari-sari parange ni “Si Bisuk Na Oto” on di Mandailing sian na jolo, tardok do ompungta i Willem Iskander (1840-1876). I bagasan ni sada buku karangan nia i ma “Si Bulus-Bulus Si Rumbuk-Rumbuk” i, adong sada ende-ende na margorar ”Ajar ni Amangna di Anakna na Kehe tu Sikola”, isi na patidaon por ni roa ni ibana anso daganak na marsikola ringgas ma nian marsipoda so marbisuk. Ison ita suratkon mulak sadebana:\nEnde-ende ni ompungta Willam Iskander i marisi pituah ato sipaingot di ita bahaso dakdanakta angkon na i pasikola do so marbisuk, so ulang leng maoto songon “Si Badu Olo”, dos dohot mei gakku songon “Si Bisuk Na Oto” i. Ning kalak sadebana, muda alak na so ra sikola dohot “alak na losok marsiajar” nangkan jadi alak na oto mei pala, inda dong gakku labona, bope tu iba nia, ulang-ulang ma jolo tu simatobang dohot koum-sisolkot nia sasudena.\nMuda iba na oto boto nangkan i paciah-ciah dohot i paoto-oto alak sajo mei, tinggal dangolna doma jiba, labona ji alak. Ngadahe dodas dei ita bege alai dakdanak i atia marmayam taro marsirisaan dohot dongan-donganna mandok obar: ”sate soto mate na oto”, ninna adi. Pandok ni alak na bisuk: ”pangkal ni si dangolan di sada-sada jolma i di hangoluanna, ima oto i”.\nOlo pe songon i da ale dongan-dongan pamasa na bisuk-bisuk, ulang ita dok ”Si Bisuk Na Oto”, ”Si Badu Olo” atope ”na oto ma ho” tu koum-sisolkotta, arana ra dei naron mambaen parbadaan, martongkari sanga martenju dibaensa. Arani i jago ita da dongan-dongan so rap rumbuk be ita sasudena na rap mangolu i portibi on, tarlobi-lobi ita sude alak Mandailing na markoum-sisolkot.\nSalain ende-ende nangkinondi, adong muse sada na i ende-ende ni ompungta i Willem Iskader na marsipaingot di ita anso ulang lupa paingot daganakta manjalai “bisuk na peto”. I ma na dong i bagasan ni ende-ende na margorar ”Mandailing”. Ende-ende on i tuliskon ibana atia di Adian Bania (Mandailing Godang), dompak so kehe ibana tu Bolanda get paincat sikola arani dapot bea siswa. Dua bait ende-ende i sian parbalakang songon on :\nSatontang tu son, bolas dokonon ompungta i Willem Iskander na santak por roa ni ibana pabisuk bangsonta i, ima so ringgas na ibana mambaen ende-ende so adong ingot-ingoton ni alak na bahat. Sampe sannari boto leng na bahat dope alak Mandailing na mangingot ompungta i Willem Iskander anak ni Raja Tinating i Pidoli Lombang, inang ni ibana Si Anggur (boru Lubis) sian Rao-rao, ima sada kampung i siborang aek Batang Gadis inda dao sian kampung Tambangan di Mandailing Julu. Ibana unjung marsikola rakyat na i pajongjong ni Bolanda di Panyabungan, dungi manjadi guru di si. Arani ompungta i Willem Iskander on bolas dokonon sasada “alak na bisuk” boti pintar muse, i ma da na mambaen ibana dapotan bea siswa so paincat sikola tu Bolanda. Dung do ibana sikola di si, tai ambaen jotjot na ibana urang sehat, i ma da so inda tarpalalu be sikola i. Arani i mada so mulak ibana tu kampung. Inda piga taon dung i, ibana mambaen sada sikola i Tano Bato, Kayu Laut. Godang do haropan ni ibana so sikola on pala bisa mambaen “alak na bisuk” murmabahat i tano ruranta an, i ma na ni dok kalak juo tano omas sigumorsing Mandailing, na martua sapanjang.\nPandok ni “alak na bisuk” sadebana, ninna ende-ende ato kesenian ni sada-sada bangso i hum bahat dei jaotna ji alai umpado sejarah ni alai, arana i sifatna umum. Sejarah i ning kalai hum na marurusan dohot sada-dua parhalan maia i, oni inda muse na dapot jiba sanga dia na petona, arana ning na sada songon on, tai ro ning na lain na i inda na songon i muse. Anggo ji alak na malo marende-ende i, muda ibana giot mancaritoon sasada parhalan i, gakku inda na ponting ji sia sanga unjung ato inda unjung sasada parhalan i tarjadi songon na dong di bagasan ni ende-ende i, arana na ponting ji sia, ialap akal niba sanga inda isi dohot antusan ni ende-ende i. Oni musengtong, sian bait na sada tu bait na lain, na dong di bagasan ni ende-ende i, angkon na solkot do hubunganna, ira-ira tarsongon andor na marjalikot-jalikot. On ma da na i dok ni alak Barat: ”Poems are supposed to cohere”. Satontang tu son, i ma da gakku so ende-ende atope kesenian na i baen ni alak na malo maruti-utian i adong arti dohot jaotna ambaen ji alak na bahat. Oni bisa muse ninna paias utok-utok, boti palidang dot palambok ate-ate ni jolma; na mambaen kalai so mur marosu, marsada, oni marsiolong-olongan. Muda dung bisa do songon i pala, pado adatna inda nangkan ra i be sasada jolma i mambaen tilako tu koum-sisolkot nia dohot banua inganan hangoluan ni alai sasudena di portibi on.\nI ma da aropku sada dalan na nida ni ompungta i Willem Iskander maso i, anso marbisuk ita sudena alak Mandailing na markoum-sisolkot samatua. Botima !!!\nGandoang, 2 September 2009


Majalah Bina Warga HKI Online / e-magazine: Bahan Jamita Bina Warga Bulan Januari 2009\nJamita Tahun Baru\nTgl. 01 Januari 2009\nNats : Psalmen 23 : 1\nPdt. Dr. Burju Purba\nHuria ni Tuhanta nahinaholongan di bagasan goar ni Tuhanta Jesus Kristus. Selamat Tahun Baru ma di hamu saluhut na. Tapuji ma Debata Amanta Pardenggan Basa napatariparhon hita sian taon na salpu tu taon naimbaru, taon 2009 on. Mansai godang do na masa di taon naung salpu natabolus. Angka na masa natabolus i, sipata do mambahen hita marsak, maheu, alai laos godang do i tongtong mambahen hita marlas ni roha. Di taon 2009 on, ndang taboto dope aha nanaeng masa. Molo tapamanat godang ni hamaolon na taadopi di taon na salpu, olo do lomos rohanta mandalani taon 2009 on. Laho papos rohanta mamongoti taon 2009 on, diarahon do hita asa marhaposan holan tu Tuhan Debata Amanta Parmahan na denggan i. Tadok ma:\nJAHOWA DO SIPARMAHAN AHU\nEnde pujipujian dohot panindangion do on. Nunga sai diendehon angka na porsea on marribu taon na salpu sahat tu sadari on. Jumpang hita do di ende pujipuji on haporseaon na togu, haporseaon na so hea mose, haporseaon na tongtong imbaru, haporseaon na tongtong mangolu. Ende pujipujian on parjolo sahali diendehon Raja David. Di bagasan ende on dihatindangkon ibana do pangalamanna di panarihonon dohot di pangaramotion ni Debata di ngolu ni angka na porsea di Debata. Songon panindangion ni Raja David dohot panindangion ni angka na porsea mulai sian marribu taon na salpu, songon i ma nang hita naeng tongtong marpos ni roha di panarihonon dohot di pangaramotion ni Debata di ngolugnta. Di namangalangka hita mamongoti taon 2009 on, unang hita lomos, tahatindangkon ma mandok:”Jahowa Siparmahan Ahu”. Molo tahatindangkon Jahowa do Siparmahan ahu, ondo natahatindangkon:\n1. DITONGATONGANTA DO DEBATA.\nHuria ni Tuhanta nahinaholongan di bagasan Goar ni Tuhanta Jesus Kristus. Di tingki ro Panurirang Samuel tu Betlehem mangalului sahalak sian anak ni si Isai naung miniahan ni Debata, dipaudur si Isai do anakna pitu halak di jolo ni Panurirang ni Debata. Didok Panurirang Samuel tu si Isai:”Holan on do angka anakmu?”. Dialusi si Isai:”Tinggal dope ianggo siampudan i, jala idama, marmahan birubiru do ibana”.(1 Sam 16: 11). Di jampalan na di dolok Judea do si David rap dohot angka dorbiana uju ro Panurirang Samuel manopot si Isai amana i.\nSongon sahalak na hea mangolu di tongatonga ni angka dorbiana si David, tontu mansai tangkas do diboto ibana aha do ulaon (peranan) ni sada halak Parmahan na mian di tongatonga ni angka dorbiana. Ndang hea ditadingkon ibana angka dorbiana; diarahon ibana do sude dorbia i tu jampalan na lomak dohot mual na tio, ditogutogu ibana do sude dorbia i mardalan mamolus angka dolok dohot rura asa unang adong na lilu manang madabu tu lombang na holom.\nSian pengalamanna songon sahalak parmahan, na tongtong mangaramoti dohot manarihon nasa na ringkot di dorbiana, ido mangonjar si David mangendehon jamita on mandok:”Jahowa do Siparmahan ahu”. Sadarion, rap hita mangendehon: “Jahowa do Siparmahan ahu”. Marlapatan, adong haporseaon na manongtong di hita paboa di tongatonganta do Debata Parmahan Nasumurung i. Rap do hita dohot Debata, mangolu do Debata, Ibana do manggomgom jala guru di Ibana do saluhut na nasa na adong. Ala di tongatonganta do Debata, gabe ngolu na arga (na berarti) ma ngolunta. Molo so Debata di ngolunta, tung na so marlapatan do sude nasa natahalojahon, ndang marlapatan nasa na dapot hita, ndang marlapatan nasa cita-cita dohot pangkirimonta.\nParmahan Nadenggan nahinatindangkon ni Raja David di Pesalmen on, laos i do Debata na mandok tu hita sadarion:”Ahu do Parmahan na denggan. Diseahon Parmahan na denggan i do hosana humongkop angka birubiruna”(Joh 10:11). Di Tano Palestina, ditanda Parmahan do sude birubiruna, jala ditanda birubiru i do nang Parmahan i. Songon i do nang Tuhanta Parmahan nadenggan i, ditanda Ibana do hita ganup marsadasada na pinarmahanna. Diseahon Ibana do hosana mate di hau pinorsilang i asa mangolu hita. Ido mambahen hita marlas ni roha jala marolopolop gabe napinarmahanna, lumobi ma di na mangalangka hita mamongoti taon 2009 on.\n2. DISARIHON DO NASA NA RINGKOT DI HITA.\nSongon Parmahan na denggan, Debata do panogunogu, pangubati dohot pangaramoti di hita (di Huriana). Songon Ama Parasiroha, sitompa langit dohot tano, ro di nasa isi na, ndang olo Debata paloashon hita angka nahinongkopna hurangan di bagasan ngolunta. Nionjar ni holong ni rohana na so martudosan i, diparade do nasa na ringkot tu daging dohot tondinta siganup ari. Marhite i, tung pos do rohanta mandok (songon Raja David):\n“Dipatongon do ahu tu jampalan angka na lomak,\nDitogutogu do ahu di lambung aek hasonangan.\nDipasabam do rohangku” (Psalmen 23:2-3).\nDi masyarakatta na hatop mubauba on, mansai torop do donganta di portibion na joujou mangido asa malua nasida sian ragam ni hamaolon na pasorat nasida. Deba sian nasida mangido dame ala sai susa pangkilalaanna; deba mangido sitiopan ala gale haporseaonna; deba mangido pangurupi ala gale pangkilalaanna; deba mangido apaulapul ala marsitaonon; deba mangido sipanganon-siinumon, parabiton, inganan (jabu) ala pogos nasida. Torop do sian nasida na mandele ala so dapot angka napinangido nasida i.\nMauliate ma di Tuhanta napasahat hatana tu hita marhite jamita sadarion. Di jamita sadarion, dipabotohon tu hita paboa holan “SADA” do na olo mangalusi jala na tuk mangalehon saluhut na na ringkot dohot na tahirim di ngolunta, ima Debata Jahowa Parmahan Nadenggan i. Ido na hinatindangkon ni Raja David na mandok:\n"Hulului do Jahowa, jala dialusi ahu,\nJala dipalua ahu sian angka hagogotanhu sudena,\nJoujou do na dangol on, gabe ditangihon Jahowa,\nJala dipalua do ibana sian hagogotan sudena.\nDai jala ida hamu ma denggan basa ni Jahowa,\nMartua ma baoa na marhaposan tu Ibana”.\nTumangkas sian panindangion ni Raja David on, Tuhanta Jesus sandiri mandok:”Ahu do roti hangoluan i: sandok na so male be manang ise, naung ro tu Ahu; jala na so tupa be mauas manang ise, na porsea di Ahu” (Joh 6:35). Diparmahan Tuhanta do hita. Diparade do saluhut na na ringkot di hita, mulai sian na mangalangka hita sahat tu namandalani taon 2009 on. Unang ho mabiar mangalualuhon saluhut na na ringkot di ho tu Debata Parmahan Nadenggan i. Amen.\nJamita Minggu : Tgl. 04 Januari 2009\n1 Musa 41 : 25 - 27\nPdt. Dr. Batara Sihombing,\nUniv. Yale - Amerika Serikat\nDipalumba Debata do tu Hita\nTopet di mula ni taon on, ima di ari Minggu na parjolo di taon 2009, dipakulingi hata ni Debata hita laho mandalani ari-ari ni ngolunta saleleng di taon na imbaru on. Alai ndang holan tu taon 2009-on hita dipangkulingi Debata, alana turpuk ni jamita sibegeonta sadarion tong do gabe lumba-lumba ni Debata di saleleng ngolunta, asa marbisuk jala margogo hita mangodopi ragam ni na masa di ngolunta on. Jadi gabe tangkas ma taboto, ndang hea dipaloas Debata jolmai gabe lilu jala bobonosan molo masa angka hamaolon, parungkilon, arsak ni roha nang las ni roha di ngolunta on. Alani do adong hata ni Tuhan Jesus na mandok: ibana do dalan dohot hatigoran. Manang ise na ro tu Tuhan Jesus Kristus sai mardalan di dalan hatigoran do. Antong, nang hita pe saluhut ruas ni Tuhanta, disungguli Tuhanta hita apala di bona ni taon on asa manatap hita tu Tuhan Jesus dalan hatigorani jala mual ni pasupasu di ngolunta.\nDi turpukta tangkas do didok si Josep tu raja ni Misir, ima raja Firaun, na Debata do paboahon tu raja Firaun marhite nipina na naeng pamasaon ni Debata hadumaon dohot haleon di tano Misir (ay 25,28,32). Pola dua hali raja Firaun marnipi taringot tu pitu lombu na denggan na marlapatan pitu taon hadumaon di tano Misir, jala pitu lombu na marniang jala na roa na marlapatan pitu taon haleon di tano Misir (ay 32). Jadi mansai gomos do boaboa na sian Debata na naeng pamasaonna di tano Misir. Dipalumba Debata do tu raja Firaun na naeng pamasaonna (ay 28). Mansai tangkas do dipatorang si Josep di joloni raja Firaun: masa ma pitu taon hadumaon jala ihut tusi muse masa pitu taon haleon, gabe lupa ma sude hadumaon i, jadi pansing ma tano i bahenon ni haleon na soluk i (ay 29-30).\nAlai na bisuk do raja Firaun. Ditangihon ibana do lumba-lumba na sian Debata na ro marhite nipina jala na pinatorang ni si Josep lapatanna. Mansai terkesan do raja Firaun tu parbinotoan dohot bisuk ni si Josep na sian Debata (ay 39). Jala si Josep, halak na tigor jala na serep i, dihatidangkhon ibana do na so ibana mual ni habisukon alai Debata do na mangalehon alus tu raja Firaun (ay 16). Dirajumi si Josep do dirina naposo ni Debata, alani do ndang olo ibana hira na bisuk manang na pistar, alai Debata do mual ni hapistaran dohot habisukon. Jadi Debata do sipujion dohot na sangap, nda gabe jolma manang naposoNa sipujion. Jadi nang pe di hurungan si Josep tingki i (1 Musa 41: 40:14) jala dijou tu adopan ni raja Misir na marhuaso, tong do serep rohana, ndang hisap di popularitas alai dihatidangkon ibana do na Debata do patorangkon, ndang ibana sandiri. Hape godang jolma di portibion holan mangalului hasangapon, ndang olo patutoru diri. Suang songoni ni Gareja, mansai jarang do halak olo mangula tanpa dikenal, mangelehon tanpa diketahui. Sabalikna, sai jabatan ma talului, pola martaon-taon hita di sada jabatan jala las rohanta ala hita torus maniop jabatani di huria, jala ujungna gabe hita ma ditanda halak. Gabe sumurut ulaon ni Tondi di tonga ni huria na mangalehon karunia pelayanan tu angka dongan pangula nasing laho pagodangkon huria i, hape hita ndang olo marganti. Hira punguan sarikkat manang punguan marga nama huria i. Boha ma gabe huria na bertumbuh sisongoni? Ai gabe hita do na sangap jala marhuaso, ndang Debata be. Suang songoni tingki pasahat silehonlehon hita tu huria ni Tuhanta, na mangalehon tu Debata do hita. Jadi ndang pola botoonni halak sadia godang tapelehon, manang sadia pe na boi tapasahat. Hape molo masa pesta di Gereja laho papunguhon dana, tapamasa do lelang, gabe tarida ma sadia godang na talehon tu huria, jala dipuji angka dongan ma hita jala las rohanta. Ujungna hita ma tadok sisuan bulu di huria i ala hita naung berjasa manang mangalehon godang tu huria i. Hape taingot ma songon dia mangalehon tu huria songon na nidok ni Tuhan Jesus di Matius 6:2-4. Ala Jesus do raja ni huria, ibana ma taoloi laho mangula dohot mangalehon silehon-lehon di huria songon hataNa di Matius 6:2-4. Unang tapangke pingkiranta jala hisap ni hajolmaon. Serep ma hita songon si Josep asa dao hita sian angka parsoalan na mambahen hurianta on marpengpeng.\nDitangihon jala dioloi raja Firaun do lumba-lumba na sian Debata. Dos ma on songon hata ni natuatua na mandok : Tinallik bulung sihupik, pinarsaong bulung sialla. Unang sumolsol di pudi ndada sipaingot na soada. Manat do dirajumi raja Firaun boaboa sian Debata. Serep do rohana mangoloi hata ni Debata jala ujungna malua ma halak Misir sian haleon potir na mansai dokdok. Jadi on do tong tanda ni uluan na bisuk, ditangihon sipaingot, dioloi Debata, jala dipingkiri na porlu tu angka rakyatna. Uluan na bisuk ima halak na olo paserep rohana mambege dohot mangoloi hata ni Debata. Molo so olo be uluan mambege hata ni Debata, ima tanda ni nanaeng masa angka haporsuhon dohot haleon. Suang songoni do nang di bagasta be, ima diangka keluarga ni halak Kristen. Molo so olo be serep rohani angka amangta dohot inangta laho mangoloi hata ni Debata, angka hamaolon dohot haporsuhon na ma songgop tu keluarga i. Suang songoni do nang di hurianta be. Molo so serep be rohani angka pangula laho mambege dohot mangulahon hatani Debata, angka parbadaan, hosom, late, teal, dohot angka hamaolon nama songgop tu huria i. Antong sipasidingon do roha na jugul laho mangulahon hata ni Debata asa dao angka hasusaan dohot parungkilon sian keluargata dohot punguanta. On ma lumbalumba ni Debata di ngolunta dohot di huria apala di bona ni taon on. Dua do gongdangna: ulahon hata ni Debata malua asa ma hita sian parmaraan, alai molo so tatangihon hata ni Debata gabe songgop ma tu hita parmaraan. Jadi kata kunci ima ulahon hata ni Debata.\nDipillit raja Firaun mangoloi Debata (ay 32-37). Didiori rohana ma sada halak na pantas jala na pistar marroha, sipabangkitonna patotahon tano Misir i laho mangulahon lumba-lumba na sian Debata. Dipillit ibana do si Josep laho patotahon ulaon i (ay 33-34). Didok si Josep ma asa dibahen pangaradeon saleleng pitu taon hadumaon marhite na dipapungu saparlima sian tano Misir angka sipanganon dohot eme bahen sipanganon sogot. Jadi adong ma bohal ni tano i tumagam na pitu taon haleon i na laho songgop sogot tu tano Misir asa unang mate so mangan isi ni tano i. Mansai denggan hian do rencana on di roha ni raja Firaun dohot roha ni angka naposona sudena. Pola do didok raja Firaun na so adong jumpang nasida parroha songon si Josep di tano Misir, sahalak na bisuk jala disonggopi Tondi ni Debata (ay 38). Ala dipatudu Debata do bisuk tu si Josep gabe dipabangkit raja Firaun do ibana gabe uluan di tano Misir songon wakil ni raja Firaun laho manguluhon tano Misir (ay 40).\nMansai muba do tutu ngolu ni si Josep di tano Misir ala hot ibana satia mangoloi Debata. Nang pe di hurungan ibana satongkin manaon na porsuk alani hatigoranna alai dipalua Debata do ibana sian hurungani. Olo do sipata molo satia manang tigor hita mangoloi hata ni Debata gabe sisogo hita di angka dongan. Molo masa pengalaman sisongoni di ngolunta, satia ma hita torus di bagasan hata ni Debata manang hatigoran. Manatap do Debata di angka hamaolon na taadopi, ndang sadia leleng patuduhononni Debata do hasitonganna dohot panguripionna tu hita. Unang hita sumurut mangulahon na denggan dohot na tigor di bagasan pangoloion tu Debata.\nTangkas do muse sian turpuk ni jamita on songon dia pangurupion ni Debata tu hita jolma. Mansai balga do pasupasu ni Debata na pinatuduNa tu raja Firaun. Toho ma Debata mual ni pasupasu. Nang di ngolunta pe, Ibana do mual ni pasu-pasu di hita. Diparmahani do hita manipat di taon na salpu, jala nang di taon 2009-on pe rade do Debata pasahat pasupasuNa tu hita. Turpukta patorangkon songgop pasupasu ni Debata tu hita molo marbisuk hita mangoloi hataNa. On do na mansai porlu taantusi asa songgop pasu-pasu ni Debata tu hita nang tu hurianta HKI. Asa dihilala ruas ni HKI pasupasu na sian Debata, inna roha porlu do hita merenungkan ragam ni pelayanan di HKI. Isarana, nunga sude ulaonta di huria dohot program ni huria patuduhon sangkap ni Debata? Porlu serep rohanta mambege soara ni Tondi Debata. Atik na holan cita-cita ni hajolmaon do nuaeng nataula di tonga ni huria, porlu serep rohanta mamereng. Adong saotik sunggul-sunggul sipasahaton: tudia do gumodang tapangke hepeng ni Tuhani di huriaNa, tu jolma do manang tu benda na mate, isarana gedung Gereja? Marratus juta boi tapapungu laho membangun gedung Gereja alai hea do tapapungu tong marratus juta laho membangun haporsean ni angka ruas? Molo holan membangun gedung do tapangke hepengi, aha ma naboi bahenon ni gedungi laho pasangap Debata? Holan inganan marminggu sahali saminggu do i, ipe holan dua jom do. Taingot ma hata ni Tuhan Jesus tu angka siseanNa di Markus 13: 1-2, tingki didok sieanNa tu Ibana taringot ulini jala balga ni joro ni Debata. On do didok Jesus, marumpak do annon sude angka batu ni joro i (Markus 13:2). Bangga do halak Yahudi di hinabalga joro ni Debata na pinajongjong nasida, dos ma songon las ni rohanta molo balga dohot megah gedung ni Garejanta alai ngolu ni angka ruas sursar godangan. Alai Tuhan Jesus raja ni huria i, mate ibana di hau pinarsilang na laho paluahon jolma do, hita angka ruasNa. Porlu tapingkiri boha membangun ruas ni huria, porlu rade hita papunguhon dana marratus juta laho melayani manang membangun hapoersoan ni angka ruas ni huria asa bidang diantusi jala satia dipangoloion.\nHea do tingki di Yunani ahu dipaboa halak Yunani tu ahu na hea negara Yunani dijajah Negara Islam Turki saleleng 400 taon alai ndang adong halak Yunani na meret tu Islam. Sahat tu sadarion sude do nasida Kristen. “Aha mambahen”?, ningku. Dialusi dongan on, “ala na di jabu-jabu do hami marpungu martangiang dohot patorangkhon hatani Debata. Mansai masuk hata ni Debata huparsiajari hami, jadi nang pe dijajah halak Turki hami alai hapoersean nami tong do hot”, inna ibana. Suang songoni tingki on di ingananku tinggal di Amerika, adong sahalak dongan sian Cina, dosen di Universitas do ibana di Beijing. Didok ibana, mansai maol do ngolu haporseaon di Cina ala pemerintahan komunis, diorai do marugamo. Alai lam tamba do bilangan ni halak na porsea nuaeng. Alasanna, nang pe ndang boi nasida tu Gareja alai marpungu do nasida sipsip di angka jabu laho mangguruhon hata ni Debata. Ala ringgas na nasida mangguruhon hata ni Debata, jala dioli Debata, gabe tamba bilangan nasida. Jadi nang pe ndang adong gedung Gareja alai mardalan parguruan mambege hata ni Debata, lam balga do bilangan ni halak na porsea di Cina. Sabalikna benereng di Amerika dohot di Jerman, balga-balga jala mansai uli gedung Gereja alai na marminggu holan 20-30 halak. Ia apala nahudok marhite on carita on ima asa unang holan na kosentrasi hita HKI di pembangunan gedung alai pogos hita mambangun tondi ni ruas. Molo laho gabe pasupasu do HKI, tatangihon ma hata ni Debata jala taulahon. Na marlapatan doi, tabangun ma hapoersoan ni ruasta di bagasan hata ni Debata asa gabe pasupasu hita di bangsonta, songon bangso Korea na mansai ringgas mangguruhon hata ni Debata, gabe pasu-pasu nasida di portibion. Amen.\nJamita Minggu 1 dung Ephipanias\nTgl. 11 Januari 2009\nJohannes 15 : 1 - 8\nPdt. HKI Resort Medan I\nGabe Sisean Natutu\nPerikop jamita on di Bibel marjudul :”JESUS DO HAU ANGGUR “. Sada perumpamaan do on, bentuk allegori. Disi disusun gambar-gambar (kiasan-kiasan) laho pabotohon maksud dohot tujuan na buni jala na asing sian isi ni perumpamaan i. Hau anggur na tutu ima Jesus. Rantingna ima sisean. Tukang porlak i ma Debata.\nPerumpamaan on memuat gagasan-gagasan na berkaitan tu tema hasadaon ni Jesus dohot angka siseanNa. Hasadaon i dihatai di konteks suasana parsirangan ni Jesus dohot angka sisean i (Joh. 14; 16). Di Johannes 14 digombarhon do hasadaon masa depan di Banuaginjang (ayat 1-3, 28). Di perumpamaan on digambarhon do hasadaon ni Jesus dohot siseanNa di kenyataan hidup sehari-hari manang masa saonari di tano on.\nPrinsip hasadaon i ima pandohan ni Jesus “Sai Mian Dibagasan Ahu Ma Hamu, Songon Ahu Dibagasan Hamu !” (ayat. 4). Maksud dohot tujuanna, molo mian dibagasan Jesus do boi sisean i gabe sisean na tutu (menjadi murid yang benar), angka na mambahen marsangap Debata marhite na mamparbuehon godang.\nJesus Do Hau Anggur Na Tutu (ayat 1, 4)\nDi Bibel Padan Na Robi dikiashon do Israel songon hau anggur. Kiasan on dipake tu dua pengertian. Parjolo, Israel ima hau anggur na songon bayangan. Jesus do Hau Anggur na tutu. Hamalimon ni Israel (2 Musa 19 : 6) bayangan ni hamalimon ni Jesus. Israel ndang boi paluahon dirina, alai Jesus do na paluahon Israel. Paduahon, Israel songon hau anggur dalam pengertian degenerasi (kemerosotan). Israel hau anggur na lambang, na liar, na sega ala na mangoseose tu Debata (Jer. 2:21; Hes. 15; Hosea 10:1). Israel ndang hau anggur na tutu. Jesus do hau anggur na tutu, ima na sian Debata, na dibagasan Debata jala na mambahen marsangap Debata (Pah. Joh. 8:42, 54; 17:4).\nDigotap Na So Marparbue, Dipaias Na Marparbue (ay. 2)\nTujuan manuan hau anggur ima asa marparbue na godang. Ranting na so marparbue ndang marguna, gariada manegai tu ranting na asing. Ala ni i ingkon di gotap. Judas Iskariot sada ranting na so marparbue, na manegai ala manjehehon Jesus. Di gotap do ibana sian punguan sisean ni Jesus (pah.Mat. 26:24).\nDipaias ranting na marparbue asa lam godang parbuena. Angka sisean, asing ni si Judas Iskariot nunga dipaias (pah. Joh. 13:10). Ias sisean i binahen ni hata ni Jesus (Joh.15:3). Hinorhon ni hata i lam polin, bulus roha, ngolu hasiseanon nasida, gabe marparbuehon godang jala torus ganda. Tarida do i lumobi dung haroro ni Tondi Parbadia.\nMian ma Dibagasan Jesus (ay. 4-6)\nMian di bagasan Jesus mengungkap hubungan ni sisean dohot Jesus. Songon ranting na lohot tu bona, songon i ma sisean ingkon lohot (menyatu) tu Jesus. Di pangido Jesus kesatuan timbal balik, “Sai mian dibagasan Ahu ma hamu, Songon Ahu dibagasan hamu” (ay. 4). Songon bona ni hau sebagai sumber hangoluan na menyalurkan zat tu ranting, songon i do Jesus mual ni hangoluan di sisean (pah. Joh. 10:51). Jesus nunga ro mangalehon hangoluan (Joh. 10:10). Asa adong hasadahon na timbal balik, ingkon mian ma sisean dibagasan Ibana. Songon ranting na respon manjalo zat hangoluan sian bona, songon i ma sisean respon manjalo hangoluan sian Jesus. Jadi mian dibagasan Jesus lapatanna menyatu tu Jesus jala marhangoluan sian Jesus.\nMolo menyatu tu Jesus, marhangoluan sian Jesus do boi sisean marparbuehon godang. Di luar ni Jesus ndang adong hatamaon gabe sisean jala ndang tarbahen marparbue. Dang tarulahon manang ise hasiseanon molo di luar ni Jesus. Alai molo marojahan manang tergantung do tu Jesus tarula sisean ido manang aha, laos marparbuehon godang (pah. Joh, 14:12).\nJumpang Manang Dia Pe Dipangido (ay. 7)\nSada tanda na mian dibagasan Jesus ima mian hataNa bagasan sisean. Artina, sisean respon, manjalo, manghangoluhon hata ni Jesus. Molo mian hataNa dibagasan sisean manjamin jumpang manang dia pe dipangido. Aha na dipangido ima angka aha na nidok (pinangido) ni hata ni Jesus na mian dibagasan diri ni sisean. Tontu aha na dipangido hombar ma i tu lomo ni roha ni Debata, ndang manang aha na hombar tu lomo ni roha ni sisean (pah. ay. 16 ; 14 : 13 ; 16 : 23 ; 1 Joh. 3 : 22 ; 5 : 14). Manang dia (manang taringot tu dia) hata ni Jesus dibagasan sisean i gabe saut marparbue marlompit ganda (pah. Mat. 13 : 8).\nMarsangap ma Debata (ay. 8)\nSada tujuan ni ngolu na marparbue ima asa marsangap Debata (pah. Mat. 5 : 16 ; 1 Kor. 6 : 20 ; 1 Pet. 4 : 16). Sisean na marparbuehon ganda mambahen ganda marsangap Debata, Alana sian parbue nasida nyata kehadiran dohot ulaon ni Debata sebagai tukang porlak (siparnampuna).\nGabe Sisean Natutu (ay. 8)\nMolo mian di luar ni Jesus jala so marparbue ndang sisean na tutu jala ndang tutu sisean. Molo mian dibagasan Jesus jala na marparbuehon godang do sisean na tutu (pah. Joh. 13 : 35).\n1. Gabe Sisean Natutu Ma\nSude halak Kristen nunga gabe sisean ni Tuhan Jesus (pah. Mat. 28 : 19 ; Joh. 8 : 31 ; Ul. 6 : 1). Alai sisean ndang sembarang sisean ndang sisean na lambang, na liar, na so marparbue. Sisean na so tutu do i, jala ndang tutu i sisean. Dipadiri do halak Kristen gabe sisean na tutu jala na tutu sisean.\n2. Mian ma Dibagasan Jesus\nAsa gabe sisean na tutu ingkon mian do dibagasan Jesus. Ndang marsigantung tu jolma, arta manang portibi, alai marsigantung tu Jesus. Tongtong adong kontak dohot Jesus, ima kontak antar tondi. Artina kontak antara tondinta tu tondiNa, rohanta tu rohaNa. Kontak i adong marhite tangiang, penghayatan di hata ni Debata (pah. Mrk. 1 : 35 ; Luk. 2 : 19). Tu angka na manangihon / na manghangoluhon hata ni Debata dohot ngolu na martangiang do songgop Tondi ni Debata. Laos Tondi ido na manuan manambori gabe tarbahen mian hata ni Debata di hita. Dibagasan pengalaman na songon ido hata ni Debata gabe hadirionta (nataparmudarhon – natapardagingkon).\n3. Mambahen Marsangap Debata.\nIa sisean na tutu ima na mambahen marsangap Debata. Halak Kristen dipadiri asa gabe sisean na mambahen marsangap Debata. Molo so mambahen marsangap Debata ndang sisean na tutu. Sude ma halak Kristen mambahen marsangap Debata. Songon dia asa marsangap ? Sude marparbue. Ndang asal marparbue, alai marparbuehon na godang jala “torus ganda”. Torus mamparbuehon Jesus, ima manjamitahon hataNa dohot holongNa marhitehite hata dohot pambahenan.\nJamita Minggu 2 dung Epiphanias\nTgl. 18 Januari 2009\n2 Musa 6 : 1 - 7\nPdt.Marhasil Hutasoit, M.Th\nPendeta HKI Resort Siantar II\nNang pe mangadopi parungkilon bolon: isara ni manuhuk boban na dokdok, rodi (kerja paksa), parhatobanon, ndang sai pintor tangkup be halak manjangkon pangurupion. Boi do ala ndang masitandaan, boi muse do ala naung mandate gabe luhut angka pangurupion dirajumi ndang sadia marguna be mamboan hamubaon. Isara ni halak na naeng mogap maol toguon. Manggarpasi hinorhon ni biarna, laos gabe mangaithon pangurupi i tu toru. Hinorhon ni i, pangurupi ndang holan mangoloi pangidoan ni namarungkil alai boi masa do nang marhite pambahenan na koras.\nMarhite i ma molo naeng tolhas hamubaon/panoguon ingkon risihanta ma i sian dua panatapan ima sian hadirion/gogo ni pangurupi dohot sian panjangkonon ni na marsitaonon. Isara ni halak na martopap ndang tupa dohot sabariba tangan; ingkon masijangkonan do na patupahon dohot na marsaulihon. Ndang boi jolma i malua sian parungkilonna so mangasahon Jahowa ai mardonganhon Ibana do dapot gogo maninggalhon inganan parungkilon bolon mamongoti huta bagabaga na so jumpa di tano on.\n2. Impola sipahembangon di jamita\na. Jahowa manopot bangsoNa. Sian Jahowa do haroroan ni gogo na tuk paubahon. Tung so tolap jolma i do mangatasi nasa parungkilon na songgop di ngoluna, ai gari na mura boi gabe maol; parsaulian hian pe boi do putor gabe hamagoan. Molo ro Jahowa mangantoi na masa di ngolu ni bangsoNa ndang holan sitaonon i na muba gabe las ni roha, alai botoonta ma gari angka parungkilon i pe boi diuba. Mardongan Jahowa do jumpa panghirimon ia di balik ni hamaolon na masirainrainan on, laos boi gabe parhitean mangebati inganan na so tinagam ni roha.\nNang pe sai jotjot hita holsoan manimbangi gogo na so sadia, alai haroro ni Jahowa mamboan panghirimon. Laos haroroNa i patandahon dia do boban na patut sipasidingon jala dia na ingkon porsanon. Ingotonta ma hata ni ende na mandok: “Dung ro Jesus i patar ma tu au, gogoNa sude, holongNa di au! Ibana haposan, haporusan ... (B.E. No. 192).\nSopot di bona ni taonon ditopot do hita ganup jala dipabotohon naung ro Jahowa jala gabe gogo patukhon haboionta. Ndang holan hita be na sari di angka na tahaporluhon alai sumurung sian i dope, ai nunga ro Ibana gabe panogunogu di saluhut langkanta. Ndang holan sian hamaolon hita toguonna, alai di bagasan hamaolon i pe dohot do Debata mandongani jala patukhon gogonta.\nb. Dipatandahon do diriNa sitompa jala nampuna saluhut na adong. Marulak loni do dipatandahon ia panogunogu sihaposan jala siihuthonon i, ima Jahowa. Goar i papatarhon hadirionNa na so tinopa (Yehovah atau Jahweh, nama pribadi Allah menyatakan keberadaan diriNya sebagai sumber kehidupan yang kekal, Ia yang ada dan akan tetap ada yang keberadaanNya tidak akan tergantung oleh sesuatu apa pun), jala na Pangaramoti (Yehovah Roi, Allah gembala dan pemelihara). Hadirion na tontu (Yehovah Sabaoth) jala na tuk pangasahonon (Yehovah Melek). Hasangapon jala hamuliaon na so hatudosan i mangerbang tu saluhut nasa na mangolu gabe boi dijou goarNa nang pe marhite pandohan nang pangantusion na marragam. Marhite hapapatar ni hadirionNa tu halak na porsea mandalani ariari ni ngolu na gok harunduton on di bagasan pos ni roha so pola mandate binahen ni maolna. Mardonganhon Jahowa godang dope sipatandahonna tu hita marhite angka ulaon. Laos mardonganhon Jahowa patandahononNa bogasta tu na humaliang asa tuk ihuthonon jala gandahonon ni sundut na umposo.\nc. Dipabotohon do huaso dohot hagogoonNa. Namargogo do Jahowa pasauthon sangkap hatuaon i sian rongoman ni siasahon gogo. Tutu margogo do portibi on lumobi ala jotjot sala guna gabe hira na gogo idaon, alai patar ma ia huaso parsatongkinan tunduk do maradophon huaso na manongtong. Di si ma botoonta ia huaso ni Debata ndada huaso na mangalengsehon siasahon gogo. Dilean do tingki dohot tu na anggar jago patuduhon gogona sahat tu na habis gogo anggiat patar parsatongkinan do gogo na so dipangke mangihuthon Jahowa. Alai halak na tongtong mangalangka mardonganhon Jahowa sai ganda do gogona ai ndang holan monang maralohon musu gogona dohot do monang maralohon dirina, monang manaluhon hagiot ni roha na lam so tangkas pangidoanna.\nd. Jahowa papatarhon na so binoto ni jolma. Sude ulaon ni Jahowa patandahon hadirionNa. Panjouon tu angka ompu ni na porsea i, isara ni: tu si Abraham, Ishak nang tu si Jakob pe gabe dalan do i asa angiat di tanda jala dihaporseai nasa na tinompa i Jahowa do nampuna saluhut sian na adong di mulana sahat ro di ujung ni tano on. Alai nang pe songon i ndang tuk singkop panandaon ni jolma tu Debata. Boha ma singkop panandaon ni na tinompa tu na manompa! Boha ma boi singkop na sangombas mangolu mananda na hot mangolu ro di salelengna! Dibahen i do didok Jahowa “alai ndang dipabotoboto nasida ianggo goarHu Jahowa”, lapatanna, ndang na so hea be dibege nasida, jala ndang na so hea ditanda nasida Debata andorang so i, alai ndang singkop dope panandaon i ai marudut dope ulaon ni Jahowa na so tuk sude botoon ni saluhut sundut isi ni tano on. Nang pe songon i ndang na diorui Jahowa gogo dohot hasangaponNa maradophon siihuthon Ibana alai gabe sipatondit do i asa ganup na porsea i ringgas mangihuthon bogas ni Debata songon dalan manambai panandaonna. Ganda bilangan ni jolma, jala ganda taon ni ngolu na pinasahat ni Debata laos i do sipataripar asa lam patar pangiringon dohot hadirion ni Jahowa nampuna saluhutna nasa na di tano on. Molo burju taihuthon Tuhan i tambaanNa do di hita panandaon dohot pos ni roha mandalani ariari ni ngolunta di tano on. Asa ndang holan tamba bilangan ni taon sambing alai tamba pos ni roha, tamba gogo jala tamba matoras jala tang maradophon gogo ni portibi pangela parsatongkinan on\nDisosohon turpuk on do tu ganup siihuthon Jesus asa lam ringgas pasolhot dirina tu Debata. Marhite i ma tangkas botoonta na so holan hita manarihon na ringkot di ngolunta on, jala lam tomos ma rohanta mangalangka mandalani taon on ai boi do hita jumpa dohot Ibana marhite tangiang, marhite ulaon siganup ari gabe margogo ma hita manatap tu ari/taon na naeng ro laos ganda tua dohot las ni roha sijaloonta marhite Jahowa. Ndang sadia dope na tajalo/na sahat tu hita nuaeng, patujolo dope i manjangkon na naeng sahat manumpahi ngolunta (apa yang kita miliki sekarang masih merupakan panjar) asa lam arga na taula di adopan ni dongan laos sitindangi di pangurupion ni Debata.\nJamita Minggu 3 dung Epiphanias\nTgl. 25 Januari 2009\n4 Musa 22 : 21 - 34\nUlaon Nahombar tu Lomo dohot Sangkap ni Debata\nSejarah mandok buku 4 Musa on disurat si Musa do, marhite bukti na adong ima : Pentateukh Jahudi dohot Samaria, tradisi Yahudi, oleh Jesus dohot angka panurat di Padan na Imbaru, angka panurat Kristen kuno, angka cendekiawan konservatif zaman modern dohot bukti dibagasan buku 4 Musa i sandiri. (songon di 4 Musa 33:1-2).\nSai disurat si Musa do dibagasan buku harianna sude angka pengembaraanna di padang gurun dohot muse manusun isi buku 4 Musa i dibagasan bentuk narasi andorang hamamatena hirahira taon 1405 SM. Jotjot do Musa patandahon dirina marhite kata ganti orang ketiga jala tabereng do i dibagasan angka tulisan kuno naso pola patoruhon kredibilitasna.\nTujuan ni buku 4 Musa on disurat ima laho patoranghon boasa halak Israel ndang langsung bongot tu tano parjanjian ni Debata dung ditadingkon nasida dolok Sinai. Digombarhon buku 4 Musa on do muse pangaramotion ni Debata taringot haporseaon ni angka ruas-Na, pamaloson dohot uhumanNa ala pemberontakan, jala songon dia ma muse sangkap na saut dipatupa Ibana.\nAdong onom ciri khas na manandai buku 4 Musa on, ima :\nBuku 4 Musa on ima “Kitab Pengembaraan di Padang Gurun,” na patudohon mansai torang boasa bangso Israel ndang langsung tading di tano parjanjian dung ditadingkon nasida dolok Sinai, alai mengembara do nasida tanpa tujuan lobi saleleng 39 taon.\nBuku 4 Musa on ima “Kitab Keluhan,” jala jotjot manurat keluhan ketidakpuasan jala keluhan pahit bangso Israel tu Debata jala taringot pambahenan ni Debata tu nasida.\nBuku on patuduhon prinsip molo ndang adong haporseaon, ndang mungkin berkenan hita tu Debata. (bd. Heber. 11:6). Dibagasan 4 musa on pe boi do berengonta bangso ni Debata na tongtong maju ala porsea di Debata marhite haporseaon na togu, jala manghaporseai saluhut angka janjijanjiNa na gabe mual ni hangoluan dohot panghirimon na togu.\nBuku 4 Musa on patuduhon prinsip molo sada angkatan gagal, Debata pabangkithon angkatan na asing na gabe memenuhi janjijanjiNa dohot melaksanahon misiNa.\nSensus andorang Kadesy (bindu 1-4; 4 Musa 1:1-4:49) jala sensus udutna muse di dataran Moab andorang mamasuhi tano Kanaan (bindu 26; 4 Musa 26:1-65) patuduhon ndang ala na gok hagogoon ni tentara Israel na mambahen nasida ndang bongot tu tano Kanaan di Kadesy alai alani hahurangan ni haporseaon dohot haoloon nasida do maradophon Debata.\nBuku 4 Musa on jotjot do muse digoari “Kitab Disiplin Ilahi,” na patuduhon na Debata do mendisiplinhon dohot manguhum bangsoNa sandiri ditingki sai marungutungut nasida jala ndang porsea tu Debata. (bdn. bindu 13-14; 4 Musa 13:1-14:45).\nGoar Bileam godangna 50 hali di bindu 22-24. Ama ni si Bileam ima si Beor. Mangolu ibana di Petor di topi sunge Efrat, 19 Km sian Selatan Karkhemis. Di Josua 13:22 ibana digoari pangarunding/ juru tenung, sahalak naso holan meramalhon ari na naeng ro alai dohot do mempengaruhina.\nRo do parenta ni Debata tu si Bileam asa lao, alai di tingki na lao ibana, rap do dohot angka induk ni Moab, akhirna marpiarpiar ma rimas ma Jahowa tu ibana ala halalaona i. Asi do roha ni Jahowa, disuru ibana do muse Bileam asa lao jala didok tu ibana asa holan manghatahon aha na naeng dihatahon ni Jahowa tu ibana. Barita taringot halode na mangkatai dison taida sebagai pelengkap na mambahen asa adong biar ni angka panurirang na lao mangihuthon angka pangajarion nang sangkap ni Debata tu nasida.\nDibagasan turpuk on, tangkas do dipatorang Bileam lao sian jabuna tu sada inganan. Bileam lao rap dohot dua halak hatobanna, na dibagasan Targum Palestina digoari si Yanes dan Yambres. Dibagasan pardalananna i, manimbil ma halodena sian dalan laho tu ladang. Suruan ni Jahowa do na naeng mangalo ibana (bdn. Job.1:6-9; Zakharia 3:1). Bileam mangalombut halodena songon na somal na masa diulahon di Timur Tengah) jala halode i masuk tu dalan na sompit di di holangholang ni angka porlak anggur, jala parik do angkupna be. Jadi dung diida halode i suruan ni Jahowa, dihapithon ma ibana tu parik, gabe tardungus ma pat ni si Bileam tu parik, gabe didatdati ma mangalombuti halodena. Mardalan ma dumao suruan ni Jahowa jala jongjong di inganan na sompit situtu, naso adong dalan parhusoronna tu siamun manang tu hambirang. Dungi diida halode i, suruan ni Jahowa pola sumsam di toru ni si Bileam halode i. Jadi marpiarpiar ma rimas ni si Bileam, gabe dilombuti halode i dohot tungkotna.\nAla pardalanan on maralo tu lomo ni roha dohot sangkap ni Debata jala parentana. Ro do suruan ni Jahowa manghalangi ibana dipardalanna i. Tolu hali halodena i mamereng suruan ni Jahowa laos tolu hali ma si Bileam mangalombut ibana asa mangalanjuthon pardalanan nasida(ay. 23-27). Holan halode i do na mamereng naso boi binereng ni pangarunding i. Dialusi Suruan i do, na Jahowa do manuru nasida asa mangambati pardalanan ni si Bileam ala pardalanan na i maralo do tu lomo ni roha dohot sangkap ni Debata. Udutna i muse, mangkatai do halode i tu si Bileam. Kemungkinan besar adong do sungkunsungkun sian antara hita : boha? toho do boi mangkatai binatang i ? alusna: Ndang adong naso tarpatupa Debata (Luk. 1: 37), ala dibungka Jahowa do baba ni halode i gabe boi ibana mangkatai gabe di dokma tu si Bileam: “ Aha mana na hubahen tu ho, umbahen lombutonmu ahu nungga pola 3 hali ? Tung dung ma somal au mambahen songon i tu ho ?” Implikasinya, si Bileam ingkon porsea do tu pandapot na sintong sian halode i nata pe maralo tu pandapotna sandiri (28-30).\nDung dibereng si pangarunding ma suruan ni Jahowa naso binerengna hian ala holan halode i na boi mamereng suruan i. Disi ma lam diantusi ibana, songon dia latar belakang parulaon ni halodena i. Ujungna marsomba do si Bileam manungkap tu tano dijolo ni suruan ni Jahowa. Disalahon suruan ni Jahowa i ma si Bileam taringot tu pangalahona mangalombut halodena i, laos dipatorang tu ibana alasan na mangambati dalan ni si Bileam ala pate tu hamagoan do dalanna i, jala maralo tu lomo ni roha ni Debata(ay. 32-33). Barita on ma na gabe sada sipasingot tu angka jolma na dalanna pate tu hamagoan. Bileam mananda dirina, jala mangaku do ibana sebagai halak na mardosa tu Debata. Dipertobatan manang hamubaon ni rohana, mulak ma ibana tu jabuna sebagai tanda na olo ibana mangoloi Debata(ay. 34).\nDi Minggu tolu dung Epiphanias on, dibagasan turpuk on dipatuduhon do si Bileam na mencoba bertindak mangalo tu hata/parenta ni Debata. Alai dipapatar Debata do diriNa marhite surusuruanNa na langsung parsidohot na lao mangambati ulaon ni si Bileam naso denggan i. ala ulon ni si Bileam i manuju tu dalan hamagoan do. On ma na gabe sipasingot/lumbalumba tu angka naso olo marhamubaon asa mulak tu dalan ni Debata. Mangulahon na hombar tu sangkap dohot lomo ni roha ni Debata. Jala tradisi taringot Bileam on jotjot do dipangke angka parbarita nauli na laho patuduhon angka ulaon ni Debata tu angka na dumenggan (5 Musa. 23:5-6; Josua 24: 9-10; Mika 6:5, Nehemia 13:2). Antong, binsan sadihari dope? On ma tingkina, tapauba ma rohanta sian angka ulaon na humurang/jat i dohot dalan naso tingkos i tu tu angka ulaon na hombar tu lomo dohot sangkap ni Debata. Sai didongani Tuhanta ma hita mangulahon saluhutna i. Amen.


Dalihan Na Tolu – Simanjuntak.or.id\nNunga godang angka buku na hombar tu ulaon adat-paradaton dipatupa angka dongan, asa si hamauliatehononhon do i tu nasida. Alana, gabe sada panduan manang pedoman do i molo mangulahon adat-paradat-on di hita halak Batak. Nian tangkas do taboto molo adat-paradaton i, so-ngon hukum adat na adong di negaranta on do i, tradisi manang kebia-saan-kebiasaan na sai tong-tong diulahon di sada-sada luat manang tempat songon di hita na sian halak Batak.\nMolo taida angka ulaon adat-paradaton na masa di tingki on nunga godang i na muba, godang angka modifikasi di rumang dohot ruhutna. Alana memang termasuk dinamis jala fleksibel do sifat ni adat-paradaton i, asalma nian unang manimbil sian makna dohot tujuanna. Laos ala ni i do ra adong hata ni ende manang hata ni natua-tua na mandok:\nNunga mumpat angka taruntuk, nunga sega gadu-gadu\nNunga muba uhum naburuk, nunga ro be uhum nabaru\nEme na masak digagat ursa,\nima na masa ima taula.\nPandohonan i adong do sintongna jala tarida do i di ulaon adat paradaton na masa di tingki on, lumobi ma di hita na adong di tano parserahan on, Jakarta dohot nahumaliangna.\nHombar tusi do pinatupa buku nametmet on songon manambai angka naung taboto, manang songon pedoman jala penuntun di rumang ulaon dohot ruhut-ruhut ni paradaton Batak Toba na somal taulahon, i ma di ulaon las ni roha songon i di ulaon arsak ni roha.\nMolo hubahen hami pe judul ni tulisan on Pangantusion dohot Rumang ni Ulaon Paradaton, asa ummura didok roha antusan lapatan ni angka ulaon adat paradadaton i hombar tu bentuk ni ulaon, ima sian proses ni ulaon sahata tu pangujungina, dohot teknis manang strategi pelaksanaanna. Didok roha nian asa sude hita halak Batak mangantusi rumang dohot ruhut ni angka ulaon adat paradaton i. Jadi molo masa di nasida angka ulaon adat asa unang gabe adong be nian nabingung, jala asa unang sai targantung manang mangharaphon angka parhata (parsinabung) namangantusi di angka rumang dohot ruhut ni ulaon.\nMolo tung pe so apala malo hita manghatai manang pasahathon angka na di rohanta sesuai tu rumang dohot ruhut-ruhut ni sada-sada ulaon, alai boi ma nian antusanta hira songon dia do makna, tujuan, dohot ruhut ni angka ulaon adat paradaton i. Alana ndang sai sude boi sian hita naboi jala malo manghatai, lumobi di jolo ni angka natorop.\nNanaeng dohonon muse, ia ulaon adat-paradaton i maol-mura do ulahononhon, molo so adong hian dope nilehon roha mangihuthon dohot mangulahonsa. Malahan tahe, adong do sian angka donganta nagabe pusing jala hampir stres molo masa ulaon adat di nasida. Misalna, molo naeng pamuli boru manang pangolihon anak. Hape nian sian segi materi (uang) cukup mampu do nasida.\nHombar tu si, asa ummura antusanta dohot ulahononta ulaon adat paradaton i, naumporlu botoonta parjolo ima prinsip manang falsafah napinungka ni ompunta naparjolo, i ma nanirahut ni DALIHAN NA TOLU.\nPrinsip dohot makna na adong di Dalihan Natolu i mansai bidang do panghorhonna di tingki mangulahon ulaon adat, di ulaon las ni roha manang songon i nang di ulaon arsak ni roha. Pintor neang do panghilalaanta molo taantusi jala taulahon prinsip Dalihan Natolu i, ima:\nManat hita mardongan tubu,\nElek hita marboru,\nDi tingki mangulahon adat paradaton i ingkon mardalan secara seimbang do prinsip natolu on, unang adong nian natelpang. Alana, songon tataring najolo do i tolu patna. Molo adong sada pe pat ni tataring i sega manang ruhet-ruhet (isarana di tingki na mangalompa tes manang indahan) pintor lomos do roha sotung use manang tungging annon angka nanilompa di tataring i.\nAdong dope nian nahurang saotik sian prinsip Dalihan Natolu i, jala ala ni i do asa adong pandohan ni ompunta naparjolo, i ma Dalihan Natolu Paopat Sihal-sihal. Sahal-sahal sada tudosan ma i taringot tu dongan sahuta, pariban. Jala laos mardomu ma i tu pandohan na mandok: Jonok partubu, jonohan parhundul. Alai ianggo apala kunci keberhasilan manang hasintongan ni na mangulahon adat di hita Batak Toba, saguru tu prinsip Dalihan Natolu i do.\nTung mansai godang jala balga do lapatan dohot nilai-nilai ni Dalihan Natolu di ulaon paradaton. Jadi molo adong nahurang manang natimpang di pangulahonna di si, pintor so denggan be idaon ulaon i. Mardomu tusi pinatorang ma secara ringkas lapatan dohot makna ni Dalihan Natolu i, songon ma:\nMolo didok manat mardongan tubu –i ma angka namarhaha-maranggi, parsabutuhaon manang parmargaonÃ¢â‚¬â€na marlapatan do i na ingkon marsipasangapan, ingkon manat do hita mardongan tubu, molo naeng sangap hita. Ala ni i, sai dao ma sian hita pangalaho naleas mardongan tubu, lumobi di hita pomparan ni ompunta Simanjuntak Sotolu Sada Ina, terikat dope hita tu angka rumang ni adat-paradaton jala nahombar tu ruhut ni tarombo partubu (sundut) sian ompunta, asa songon tampulo aek do di na mardongan tub, jala tapasiding pandohan na mandok mardomu di tano rara.\nMolo didok elek marboru, i ma naingkon marpanganju, berlapang dada tu angka pamoruon, molo tung adong pe nahurang-lobi di angka parsaoran siganup ari. Bungkulan do boru, ima silehon gogo pangurupion, pardemean-pardomuan.\nDurung do boru, tumburon hula-hula\nSipanumpahi do boru di angka ulaon ni hula-hula\nUnduk marmeme anak, unduk marmeme boru\nDos do holong ni roha di anak, songon i nang holong ni roha di boru.\nHula-hula, ima silehon angka pasu-pasu, gariada tahe pola didok, hula-hula i gabe songon mata ni ari binsar dohot debata na tarida. Lapatan ni debata di si ndang Tuhan Debata, alai songon pandangan ni halak Batak do i patuduhon sangap ni hula-hulana.\nHula-hula di son i ma horong ni:\nSamarga ni simatua\nTulang (iboto ni inang)\nBona tulang/bona hula (tulang ni among)\nTulang rorobot (tulang ni pardijabu)\nBona ni ari (tulang ni ompung)\nHula-hula ni na marhaha-maranggi (abang-adik)\nHula-hula ni anak manjae (anak kandung)\nAngka i ma horong ni hula-hula silehon angka pasu-pasu tu boruna. Laos taingot ma muse hata ni natua-tua na mandok:\nObuk do jambulan, na nidandan bahen samara\nmarsundut-sundut soada mara\nNi durung situma laos dapot pora-pora\nPasu-pasu namardongan tangiang sian hula-hula,\nnapogos hian boi gabe mamora.\nSambil na dapotan, sambil na tinaon ni pangula\nHalak na burju marhula-hula ingkon dapotan pansamotan.\nJadi hadengganon ni sada ulaon tung saguru tu na mangulahon ruhut-ruhut ni Dalihan Natolu do i. Jadi, molo denggan mardalan i di angka parsaoranta, pintor neang do nang panghilaan di tingki na mangadopi manang mengulahan ulaon paradaton.\nAsa mulak ma hita muse tu angka rumang dohot ruhut ni ulaon adat paradaton i. Di angka natua-tua asa talehon ma roha dohot tingkinta marsiajar marhite-hite haradeon mangadopi manang ro tu angka ulaoan ni angka tutur. Taida, taparate-atehon, jala tatangihon angka naniulahon di si. Unang ma nian manigor mulak sian ulaon, manang lalap hita holan namanghatai dohot angka dongan.\nGodang dope nian angka sitaringotan di angka ruhut-ruhut ni ulaon i. Sada nari muse porlu do botoonta i ma peranan ni Raja Hata (Parsinabul) di ulaon i, baik sian pihak parboru manang sian pihak paranak. Somalna, molo di hita Batak Toba, peranan ni parsinabul tung mansai porlu do di angka ulaon, termasuk do i di ulaon arsak ni roha. Boi do tarida uli jala denggan angka ulaon dohot panghataion molo mampu parsinabul mambahen angka si las ni roha dohot dame marhite-hite hata pangidoan dohot elek-elek. Suang songon i do tu partingkian, boi do gabe sederhana manang marganjang-ganjang angka ulaon.\nSongon sada contoh, olo na ma di sada ulaon pamuli boru manang pangolihon anak, sipata gabe hira sandiwara nama angka nanidok di pangkataion di ulaon i. Alana, hira sude ruhut ni ulaon dohot siulahonon nunga hira disepakati sian dos ni roha ni nadua pihak hasuhuton. Jadi sipata lucu manang erget do di roha, songon napausa-usa botohon na ma na nidok na i. Alai, manang beha pe i, peranan ni parsinabul tong do mansai porlu. Sahalak parsinabul ingkon parlambas roha do, jala unang be manghar-hari angka naung pinudun ni hasuhuton. Jala prinsipna, gabe termasuk suhut do parsinabul di ulaon i, beha mambahen sonang jala las roha ni hasuhuton alai ndang mangorui makna ni ulaon i.\nMolo dung hira singkop jala hantus pangantusionta di prinsip dasar Dalihan Natolu i, molo ro tingkina hita mangulahon adat, pos ma rohanta gabe denggan jala uli ma i mardalan muse, lumobi molo di bagasan tangiang hita tu Tuhanta.\nBungaran Simanjuntak (M14)2016-02-07T23:06:17+07:00


DATU DISARUNGSUNG ASU – TanoBatak\nDATU DISARUNGSUNG ASU\nIa Datu Paronggal nunga tarbarita di luat Sipadang Ursa. Malo do ibana mambahen taor jala malo manorsa parngoluon ni jolma. Paralamat pandang torus do ibana si deak boto-botoan. Hira so adong dope na mulak parsahiton ni halak naro so jolo malum sian tanganna. Holan sada do holso ni rohana di ngoluna, ima dongganna sada datu sian hombar luatna Dolok Sinungka, ima Datu Panusur Enggang Banua.\nDi sada tingki tandang ibana di luat Siampapaga Dolok, manghatiha ma ibana di desa naualu di jaha ni bindu matoga. Dipantom ibana ma pira ni ambalungan di tonga ni gorga pardesaan di alaman i. Ianggo sian hasomalan dohot hamaloonna mamantom dang adong latna so hona pira ni manuk i, alai tung di ombas on mangalbas do tunggal panaluan i tu duru ni gorga pardesaan.\nDia do rampe ni suhul hasangkotan ni piso di pandingdingan. Tung dia do ulaning silpe nu ruhut umbahen mampar pantoman sian alatan?. Tarnono datu Paronggal di namasa i, natorop pe longang. Mangaranap ma ibana humaliang, tarpaidasa ma Datu Panusur Enggang Banua huhut mengkel suping tu ibana.\nSar ma ninna barita, pur ma ninna alu-alu. Di luat Sipagongga ninna Datu Panusur pinadatu. Hinsat ma Datu paronggal laho tusi. Ianggo dison ibana ma maila bahenonhu, ninna rohana.\nIanggo pamotoan ni halak, tung margogo do Tunggal Panaluan, hape sasintongna datu i do namargogo. Marpaula ma Datu Panusur Enggang Banua marhusip tu Tunggal Panaluan i. Alai diboto Datu Paronggal do holan sipalensem ni nasida angka datu do i, ianggo hagogoon dohot habisuhon, songon i nang panurirangon di nasida do.\nDipantikhon Datu Panusur Enggang Banua tungkot i dilambungna andos so laho mamantom pira ni manuk di tonga ni gorga Bindu Matoga. Paula ma tar songon na di tatap humaliang, hape holan mangalathon atik adong do donganna datu di nahumaliang i. Pos ma rohana ala ndang adong tarpaidasa. Hape sian na so pamotoanna marholip-holip do Datu Paronggal dipudina papungu gogo. Nunga dipogo ibana tungkot i tung na so bolas mumpat sian tano.\nUju laho mamantom Datu Panusur Enggang Banua, diumpat ma tungkot i alai ndang bolas. Dibahen dua tanganna tong dang ra tolap. Hodohan ma ibana, diranap ma muse humaliang, dipatangkas muse, tarpaidasa ma Datu Paronggal huhut redem simalolongna juguk tar holang dipudina mangasa gogo mamogo tungkot i unang boi mumpat.\nHinait dangka bahen soban parbodarian. Sungkot langka, Datu Paronggal do hape marutiutian. Aha ma dalan asa malua sian pangujian? Dibereng ibana ma manuk napinadar dibagasan ampang ulian ni ibana dung sidung manurirang. Dialathon muse, nunga sai manjonok angka asu donok loloan i ala dianggo uap ni jagal. Digomak ma napinadar i, disampathon tu jolo ni Datu Paronggal. Marnida i, marlojong ma angka asu i huhut masiorsongan tu jolo ni Datu Paronggal. Tarsonggot ma ibana ai dirimpu ibana do niorsong ni angka asu i, mangambur ma ibana marsiding. Tep, manigor diumpat Datu Panusur Enggang Banua ma tungkot na tarpogo nangkin, laos dipantom ma pira ni manuk i… hona.\nSeptember 25, 2012 tanobatak\tTuriturian\n10 respons untuk ‘DATU DISARUNGSUNG ASU’\nDatu jahil sih…..alai daba uda, songoni do huroa datu on ateh.\nmolo dang adong ulaonna ola do manggugai halak. gabe huingot parubatubat di onan molo naeng mambaen tabas sai jolo masantabi. atik gabe sangkot songon tukkot i,..marjea naniubatan…hahahhah\nOktober 6, 2012 at 9:29 am\namanta hami parsinuan pe datu pangolpuk do nahinan (pangulubalang), ima sitiop tunggal panaluan. molo sorop tu ibana angka junjunganna siar-siaron ma ibana huhut ma di tiop tunggal panaluan manortor , ninna sarita ni da inang pangintubu.\ndung sahatma hakeristen on tu huta nami di motung, di bolokhon ma sude na tiniop nai, jadi ma ibana sittua di gereja pentakosta .\nsungkun-sungkun tu natorop , adong dope hira-hira na maniop tunggal panaluan di jaman millenium on tahe..?\nDang sude songon i daba. Molo datu na di cerita on, memang na bersaing do huroa…\nOktober 12, 2012 at 10:55 pm\nDi Tomok godang digadis Tunggal panaluan lae… Boi do dituhor…jala adong do manuhor…sebagai hasil kerajinan seni sian Samosir\nbah fuang…. bahasa ninggrat batak..\nbahasa preman do huantusi…\nue… tahe, dang marsiajar iba najolo…\natau memang ga ada yg ajarin sih…\nTonny Simanjuntak berkata:\nMauliatema di tanobatak, tung mauas do iba dibahasa sisongon on.\nDesember 13, 2012 at 11:38 am\nJanuari 5, 2013 at 8:38 pm\nPatar Sambungan Nadapdap berkata:\nSongonon ma ra na masa i. Nungnga sai margogo datu i. Alai tarsonggot ma Ibana ala marbada asu dijolona gabe dang dang tolap utiuti an na i. Pola do sampe dua hali asu i marbada tingki i. Marsiranggut. Parjolo 2 tu 1. Baru 3 tu 1. Alai tong monang na sada i. Pengalaman do on molo tulus roha marpangidoan.\nHehehe….. botul hampungnami\nOktober 3, 2016 at 10:56 pm


Sejarah – Simaremare - clan of bataknese\nCategory archives for Sejarah\nIa parjorjor ni ulaon di na pangolihon anak manang pamuli boru na nienet sian angka referensi dohot pengalaman songononma :\nASAL USUL NI SI RAJA BATAK bagian 9\n8. DATU POMPANGBALASARIBU SAHAT TU SIPULTAK Sian na metmet dope anak sihahaanna i nunga sai diajarajari Sariburaja II (Datu Rimbangsoaloon) taringot tu hadatuon dohot hapangaulimaon. Molo ro siseanna marguru manang molo laho ibana manandangkon hadatuonna sai dohot do anakna i dipaboanboan. Tung sude do parbinotoanna i ditungkishon tu anakna i sahat tu pompang balasaribu tulak [...]\nASAL USUL NI SI RAJA BATAK bagian 8\n7. SARIBURAJA II MANOMBANG TU TANO HAUNATAS Tar suman do parsorang ni Tuan Sariburaja tu parsorang ni anak sihahaan ni Datu Taladibabana, rap tubu do ngingina, obukna dohot sisilonna pe nunga ganjang, alani i dipampe ma goarna Sariburaja II. Mambuat boru di Uluan do ibana, disura roha marga Hasibuan do i ai i dope marga [...]\nASAL USUL NI SI RAJA BATAK bagian 7\n6. RAJA HATORUSAN II (TUAN BALASAHUNU) Dung tang Siraja Iborboron dioli ma boru Jau. Dang pola sadia leleng denggan ma pamatang ni boru Jau i, jala dung dapot di arina dohot tingkina sorang ma na dibortian alai hibul songon jelok marbalutan/martastasan. Dibungka ma tastasanna i, marboa ma posoposo i tarida ma anak lahi. Ala na [...]\n5. ANGKA ANAK NI SARIBURAJA Nunga matoras eme nabinoan ni Nai Mangiringlaut, humodohodo ma ibana naeng mangintubu alai dipangido rohana do naeng jolo pajumpang ibana dohot Sariburaja asa tiur haroan tubu. Asima roha ni anggina Limbongmulana, Sagalaraja dohot Malauraja, dipangido ma sian Guru Tateabulan hujur Siringis hujur Jambarbaho nabinoanna sian tulangna i ma disombahon nasida [...]\nASAL USUL NI SI RAJA BATAK bagian 5\nTUAN SARIBURAJA DOHOT ANGKA RIPENA Tolu bulan dope naung sorang Raja Miokmiok, nunga ditua deba muse boru Sibasoburning. Dung i hu ma dibulanna, gok ma di taonna, sorang ma muse anakna paiduahon pinaporhas. Rap tubu do ibana dohot iponna, sisilonna pe dohot obukna nunga ganjang, dibahen nasida ma goarna “Sariburaja” jala boruna i margoar “Siboru [...]\nASAL USUL NI SI RAJA BATAK bagian 4\nSongon on ma torsana: Marsalisi do Si Singa Mangaraja dohot namboruna Nai Hapatia sian Muara dohot Nai Paltiraja sian Urat. Di dok namboruna i ma: Ünang tung gaja ma diboan ho, anggo bodil do, adong do bodil alo ni bodil! Laho ma Si Singa Mangaraja mangalului huta ni Raja Uti tu Barus ala diboto adong [...]\nASAL USUL NI SI RAJA BATAK bagian 3\n3. RAJA UTI (RAJA HATORUSAN) Di na humodohodo boru Sibasoburning, marende ma pidong patiaraja di dangka ni hariara dongdong, baringin tumburjati, siksak ma dohot hilap, mardurum ma ronggur sibola nanggar, dung i hu ma dibulanna, gok ma ditaonna, topak ma na dibortian sada dakdanak lahilahi. Alai hurang do pangarumang ni dagingna, ai jempek do tanganna [...]\nASAL USUL NI SI RAJA BATAK bagian 2\n2. GURU TATEABULAN DI SIANJURMULAMULA a. Toga Datu manjalo pusako sian tulangna. Dung timpas dolidoli Toga Datu, tarsingot ma ibana tu ompungna Eng Banua dohot tulangna Raja Siam na di taripar ni laut di tano sihadaoan; tarlobi ala soadong boru na boi olionna di ingananna i, sai adong ma i siboru ni tulang na boi [...]\nASAL USUL NI SI RAJA BATAK bagian 1\nMangihuthon torsa ni angka natuatua najolo, anak silitonga do si Raja Batak, adong do hahana na margoar si Raja Asiasi, jala anggina margoar Raja Jau. Amang nasida natolu margoar Eng Domia; margoar huhut Ompu Raja Bonangtua; Ompungna ma Eng Banua. Anggo udutna tu ginjang dang adong be na umbotosa, mythos (hahomion nama i; ai hurang dope parsaoran di tingki i tu luat na asing, dongan bangso na di luar ni halak Batak.